Zatvorené obchody cez sviatky e-shopom veľa neprinesú

Najbližšie budú obchody zatvorené 5. júla, kedy je sviatok svätého Cyrila a Metoda.

BRATISLAVA. Novela Zákonníka práce, ktorá prinesie zákaz maloobchodného predaja cez sviatky, okrem iného znamená, že Slováci si 15 dní v roku nebudú môcť nakúpiť v klasických maloobchodných predajniach. Urobiť tak môžu ale cez e-shopy. Zmeny, ktoré spočívajú v zákaze maloobchodného predaja počas sviatkov, vstupujú do platnosti od 1. júna. Doterajšia legislatíva obmedzovala predaj počas necelých štyroch dní. Najbližšie budú obchody zatvorené v stredu 5. júla, kedy je sviatok svätého Cyrila a Metoda. Aj napriek tomu však budú môcť ľudia nakupovať on-line. No internetoví predajcovia si od týchto dní vyššie tržby nesľubujú. "Zo skúseností môžeme povedať, že sviatky trávia zákazníci väčšinou na dovolenkách a mimo domova. Síce nakupovať môžu neobmedzene, napriek tomu nepredpokladáme, že by sa počas dní zákazu predaja výrazne navýšili naše tržby," povedal riaditeľ Hej.sk Vladimír Sušil. Viditeľný dosah na tržby e-shopov nebude mať zákaz predaja ani podľa Slovenskej asociácie pre elektronický obchod (SAEC). "Nemyslím si, že by tých 15 dní malo nejaký viditeľný dopad na tržby internetových obchodov. Tieto legislatívne opatrenia síce smerujú k posilneniu rastu on-line predaja, ale ide skôr o podporu v teoretickej rovine," myslí si Jozef Dvorský, šéf asociácie. Zákazu predaja síce e-shopy priamo nepodliehajú, no časť z nich upravená legislatíva čiastočne obmedzí. Ide o predajcov, ktorí popri internetovom predaji prevádzkujú aj kamenné predajne či výdajne tovaru.


Mars zažiaril. Slnečná búrka spustila polárnu žiaru na celej planéte

Polárna žiara bola 25-krát jasnejšia ako posledná najjasnejšia, ktorú sa podarilo zaznamenať.

Minulý mesiac zažiarila na planéte Mars najjasnejšia polárna žiara, odkedy v roku 2014 začala misia MAVEN sledovať atmosféru červenej planéty. "Ak by ste sa vtedy prechádzali po povrchu Marsu a vedeli by ste, že sa bezprostredne blíži takáto udalosť, určite by ste hľadali nejaký úkryt." vysvetľuje v tlačovej správe NASA Don Hassler, vedúci vedec nástroja, ktorý na roveri Curiosity meria radiáciu na Marse. Takto vyzerala polárna žiara na Marse a iné polárne žiary na ostatných vesmírnych telesách. Polárna žiara, ktorú spustila slnečná búrka 11. septembra, bola 25-krát jasnejšia ako akákoľvek predtým. Žiara tiež dvojnásobne zvýšila na povrchu planéty hodnoty radiácie. Radiácia sa na planéte udržala dva dni. Zvláštne je, že veľká slnečná búrka, ktorá žiaru spôsobila, prišla v čase, keď je slnečná aktivita v tichom období svojho cyklu. Búrka bola taká veľká, že ju dokázali zachytiť aj prístroje zo Zeme, hoci sa vtedy Zem nachádzala na opačnej strane Slnka ako Mars.


Belgický premiér druhýkrát za týždeň verejne podporil Palestínu

V Bruseli sa Michel stretol s palestínskym prezidentom Mahmúdom Abbásom.

BRUSEL. Belgický premiér Charles Michel vo štvrtok prijal v Bruseli palestínskeho prezidenta Mahmúda Abbása, s ktorým hovoril aj o nelegálnej výstavbe židovských osád na okupovaných palestínskych územiach. Belgická televízia RTBF pripomenula, že ide už o druhé premiérovo vyjadrenie politického postoja k tejto téme po tom, ako sa začiatkom týždňa v Jeruzaleme stretol so zástupcami dvoch mimovládnych organizácií, ktoré otvorene kritizujú izraelskú politiku výstavby nových obydlí v Predjordánsku. Tlačová agentúra Belga uviedla, že izraelský premiér Benjamin Netanjahu Michelove kroky kritizoval. Belgický premiér s palestínskym prezidentom hovoril aj o zákone izraelskej vlády z roku 2016, ktorý plánuje rozšíriť výstavbu osád na okupovaných územiach. Abbás v tejto súvislosti upozornil, že predmetný izraelský zákon spochybňuje medzinárodné postavenie Bezpečnostnej rady OSN. "Zaviazali sme sa, že predstavíme tento prípad vo všetkých medzinárodných orgánoch a budeme apelovať na medzinárodné súdy, aby sme chránili a bránili našu existenciu na zemi Palestíny," vyhlásil Abbás.


KOMENTÁR ZUZANY KEPPLOVEJTaký je to pocit, keď vás majú za hlupákov a barbarov

"Vieš, ja ťa obdivujem, ako hrdinsky to nesieš, ako reprezentuješ krajinu, ktorá je vlastne medzinárodným vyvrheľom," povedal nórsky účastník srbskej kolegyni. Rozhovor sa odohral na vianočných trhoch na jednom z berlínskych námestí. Obaja tu študujú a po dvoch rokoch si vedomosti prinesú domov, zväčša do štátnej a regionálnej správy. Nór pokračoval v sŕkaní vareného vína a kultivovanom urážaní kolegov: "Aké sympatické, že sa Srbsko snaží dostať do Únie v čase, keď z nej chcú iné štáty odísť, keď to môže celé stroskotať a vlastne nie je ani pomyslenie na rozširovanie. Už aj tie posledné vlny rozširovania boli predčasné. Pozri, teraz sa ukázalo, že vaše krajiny neboli pripravené," namieril prstom na dvoch Slovákov. Ukázalo sa, že "naše krajiny" sa mu javia ako Orbán a jeho družina. Ako všetci tí ukričaní populisti. Prieskumy, v ktorých väčšina obyvateľov Visegrádu stále dôveruje Únii a nemá najmenší zámer ju opúšťať, samozrejme nepoznal, prečo by aj. Bolo ťažké vysvetliť, že je to prechodnou záležitosťou týchto garnitúr, no neznamená to, že takíto sme. Neznamená to, že sme neboli pripravení a od počiatku sme sa nevedeli správať. Len sme to tu chceli vytunelovať a rozbiť. Že politici majú tú moc vytvárať o spoločnostiach, ktoré im dočasne prenajali posty, silné predstavy o tom, aké tieto spoločnosti sú a čo chcú. "Ale Wilders straší v Holandsku už dlho a nikto nehovorí, že Holanďania sú ako on," hovorí slovenský študent. "A keď si Francúzi zvolia Le Penovú, bude to znamenať, že neboli pripravení? Že už od začiatku, už keď to s Nemcami zakladali, jednu nohu mali vo dverách?" Aká ochota zliať stredoeurópske spoločnosti do jednej orbánovskej predzáhradky, do kolektívu večne nepripravených! A aká chuť ukazovať prstom na Balkán, ako nepochopiteľne sa správajú a s takým správaním nemôžu nieže do Únie, ale ani za stôl! "A prečo ste vtedy vlastne začali vraždiť tých Moslimov a Chorvátov?" Našťastie už zatvárali stánky, lebo nórsky účastník by ďalej pokračoval v sérii otázok o krajinách strednej a juhovýchodnej Európy, ktoré vždy chcel položiť, ale nedostatok príležitostí a vareného vína mu v tom bránili. Dobre by sa porozprával so Sulíkom, ktorý podobne stotožnil vojny na Blízkom východe – bez rozlišovania príčin – s barbarskosťou týchto spoločností a nenašiel iný spoločný menovateľ ako náboženstvo: Čo už len títo veľmi rôzni ľudia môžu mať spoločné? Žili storočia až tisícročia spolu a zrazu sa tlčú, asi to mali vždy v sebe. Ako tí Balkánci. A preto – podľa logiky, ktorá odsunula stredoeurópske krajiny do večnej čakárne – ani oni nie sú pripravení žiť s nami. Raz a navždy odlišní. Taký je to pocit, keď vás majú za hlupákov a barbarov. Tento text ste mohli čítať vďaka tomu, že platíte za obsah. Vážime si to.


Detská zábava a pesničky. Čo je najpopulárnejšie na slovenskom YouTube?

Pozrite si rebríčky najsledovanejších youtubových videí na Slovensku za rok 2016.

BRATISLAVA. Ak si odmyslíme hudobné videoklipy, na slovenskom YouTube mali v roku 2016 najväčší úspech videá pre deti. Vyplýva to z rebríčkov YouTube Rewind, ktoré každoročne zostavuje Google na základe počtu zhliadnutí, zdieľaní a komentárov. Nehudobným videám kraľuje animovaný seriál Máša a Medveď či detská hviezda Misha. Výnimkou v tomto rebríčku je skladba Túlam sa od Gipsy Čáve. V zahraničí bývajú najpopulárnejšie nehudobné videá rôznorodejšie: nájdete tu šport, spevácku súťaž, skvelého Johna Olivera či youtubera Caseyho Neistata. Zo slovenských youtuberov sú najobľúbenejšie youtuberské páriky Gogo s LucyPug a Expl0ited s Momou. Z hudby si Slováci za rok 2016 najčastejšie púšťali Coldplay, zo slovenských interpretov sa darilo Kalimu a Márii Čírovej. Máša a Medveď - Hej, zajazdime si! (časť 55) - Máša a Medveď FÍHA tralala - Farebný svet - USPÁVANKA - FÍHA tralala Czech Minecraft SONG!!! - Misha/Mishovy silenosti FÍHA tralala – celé DVD – FÍHA tralala Gipsy Čáve – Túlam sa (GitanoRecords, Marek Vozár) – Gitano Records FÍHA tralala – AJAJAJ – FÍHA tralala POKEMON GO SONG!!! by MISHA (FOR KIDS) [ORIGINAL] – Misha / Mishovy silenosti CZECH LEAGUE OF LEGENDS SONG!!! (for KIDS) – Misha / Mishovy silenosti FÍHA tralala – O autíčku – FÍHA tralala Máša a medveď – To je hrozné, to je des (časť 56) – Máša a Medveď Adele Carpool Karaoke – The Late Late Show with James Corden Pen-Pineapple-Apple-Pen/PIKO-TARO – PIKOTARO OFFICIAL CHANNEL What's inside a Rattlesnake Rattle? – What's Inside? Nike Football Presents: The Switch ft. Cristiano Ronaldo, Harry Kane, Anthony Martial & More – Nike Football Grace VanderWaal: 12-Year-Old Ukulele Player Gets Golden Buzzer - America's Got Talent 2016 – America's Got Talent Water Bottle Flip Edition | Dude Perfect – Dude Perfect Channing Tatum & Beyonce's "Run The World (Girls)" vs. Jenna Dewan-Tatum's "Pony" | Lip Sync Battle – Lip Sync Battle on Spike Donald Trump: Last Week Tonight with John Oliver (HBO) – LastWeekTonight THE $21,000 FIRST CLASS AIRPLANE SEAT – CaseyNeistat Brothers Convince Little Sister of Zombie Apocalypse – Cabot Phillips Coldplay - Hymn For The Weekend (Official video) – Coldplay Official Alvaro Soler - Sofia – AlvaroSolerVEVO, 244 287 575 zhliadnutí Sia - Cheap Thrills (Lyric Video) ft. Sean Paul – SiaVEVO, 682 992 889 zhliadnutí Mike Posner - I Took A Pill In Ibiza (Seeb Remix) (Explicit) – MikePosnerVEVO Calvin Harris - This Is What You Came For (Official Video) ft. Rihanna – CalvinHarrisVEVO Fifth Harmony - Work from Home ft. Ty Dolla $ign – FifthHarmonyVEVO Jennifer Lopez - Ain't Your Mama – JenniferLopezVEVO Enrique Iglesias - DUELE EL CORAZON ft. Wisin – EnriqueIglesiasVEVO KALI - VELA SLOV [OFFICIAL VIDEO] – KALI RECORDS Mária Čírová - UNIKÁT – MariaCIROVAofficial KALI - VELA SLOV [OFFICIAL VIDEO] – KALI RECORDS Mária Čírová - UNIKÁT – MariaCIROVAofficial KALI ft. SEPAR, MATEJ S. - ZLÝ PRÍKLAD [ OFFICIAL VIDEO ] – KALI RECORDS Ego - Neriešme ft. Monika Bagárová (prod. DJ Wich) OFFICIAL VIDEO – djwich1 KALI - Jazda prod.Stevie Vie (OFFICIAL VIDEO) – KALI RECORDS KALI - PÚŠŤAM ŤA PROD.PETER PANN (OFFICIAL VIDEO) – KALI RECORDS Adam Ďurica - Spolu – AdamDuricaVEVO Mafia Corner & Stefi - A ja taka Dzivočka – mafiacornermusic ZUZANA SMATANOVÁ - Horou [OFFICIAL] – Zuzana Smatanová (Official) Vladis - Taký nejsom(Hate song)feat.Celeste Buckingham OFFICIAL VIDEO – VLADIS MUSIC TEAM SÚRODENECKÝ TAG 2 | GoGo & Max – GoGoManTV SILVESTER ŠPECIÁL 2016 | GoGo & YouTubers – GoGoManTV MY ANOREXIA STORY – Moma Horňáková SESTRA v PUBERTE ● Surodenecký TAG 2.0 ║Expl0 a Paula – Expl0ited PUG TAG | zoznámte sa s Lili w/GoGo – LucyPug


Nemecko zakázalo predaj zbraní Turecku pre jeho ofenzívu v Sýrii

Turecká ofenzíva začala niekoľko dní po tom, čo sa z oblasti stiahli americkí vojaci.

BERLÍN. Nemecko zastavilo predaj zbraní Turecku, ktoré by mohli byť použité v operáciách proti kurdským milíciám na severe Sýrie. V sobotu to napísala tlačová agentúra AFP, ktorá citovala nemeckého ministra zahraničných vecí Heika Maasa. "V súvislosti s tureckou vojenskou ofenzívou na severovýchode Sýria vláda nebude vydávať žiadne nové povolenia na vojenské vybavenie a výzbroj, ktoré by mohli byť Tureckom použité v Sýrii," povedal Maas pre nedeľné vydanie nemeckého denníka Bild. Turecko spustilo vojenskú operáciu v stredu 9. októbra, niekoľko dní po tom, čo sa z oblasti stiahli americkí vojaci. Náletmi a delostreleckou paľbou cielilo na pozície sýrskych kurdských milícií Oddiely ľudovej obrany (YPG) neďaleko tureckých hraníc. Turecká operácia vyvolala rozsiahlu medzinárodnú kritiku a varovania Spojených štátov a Európskej únie pred možnými sankciami. YPG zohrali kľúčovú úlohu v boji proti extrémistickej organizácii Islamský štát (IS) v Sýrii, pripomenula agentúra Reuters. Vlani Nemecko exportovalo do Turecka, členského štátu Severoatlantickej aliancie (NATO), zbrane celkovo za takmer 243 miliónov eur - čo je takmer tretina z celkového predaja zbraní za 771 miliónov eur. A za prvé štyri mesiace tohto roka dosiahol predaj nemeckých zbraní Turecku - najväčšiemu zákazníkovi Nemecka v NATO - sumu 184 miliónov eur. Súčasťou nemeckej populácie je aj okolo 2,5 milióna ľudí tureckého pôvodu. Nemecko je jedným z najväčších exportérov zbraní na svete, popri Spojených štátoch, Rusku, Číne, Británii a Francúzsku. Vlani Berlín uvalil embargo na predaj zbraní Saudskej Arábii, k tomuto kroku siahol po vražde novinára Džamála Chášukdžího na saudskoarabskom konzuláte v Istanbule. Maas tento týždeň varoval, že operácia Turecka v Sýrii môže spôsobiť oživenie Islamského štátu (IS) v regióne a spustiť humanitárnu katastrofu.


DETSKÁ RUBRIKALelek lesný vidí aj za seba, nemusí ani pohnúť hlavou

Prezývali ho kozodoj, hoci kozy nikdy nedojil.

V minulosti sa pasoval s veľmi nelichotivou prezývkou – kozodoj. Kozy pritom nikdy nedojil, ale sedliaci a pastieri ho z toho podozrievali, lebo sa často zdržiaval blízko kozích chlievov. Nie však pre mlieko, ale pre hmyz, ktorý lietal všade okolo. Ak nemáte chlievy, lelka lesného zazriete naživo, iba keď sa vám veľmi pošťastí. Jednak u nás tento vták nie je práve najpočetnejší a takisto je aktívny až za súmraku a v noci. Cez deň sa celým svojím telom pritíska k vetvičke, nehybne na nej sedí a odpočíva. V daždivom a chladnom počasí, keď je o potravu núdza, lelky cez deň vypnú svoje vnútorné kúrenie. Prestanú vyhrievať svoje telo, aby zbytočne nemíňali energiu, a na istý čas v takomto stave ustrnú. Príroda mu nadelila veľmi nenápadné sfarbenie, takže ho len ťažko rozoznáme od kôry stromu. Práve preto je také nepravdepodobné, že na lelka naďabíme napríklad pri prechádzke lesom. Teda – možno naň naďabíme, ale ani si ho nevšimneme. Našťastie pre lelka. Nemá veľmi rád, keď ho ľudia vyrušujú. Na Slovensku ich výrazne nepribúda ani neubúda. Pravidelne tu hniezdi najmenej dvetisíc lelkov, teda tisíc párov, ktoré sa každý rok chystajú založiť rodinu. Lelka spoznáme najmä podľa strakatého sivo-hnedého peria. Má veľmi krátke nožičky, no o to dlhší chvost. Typickým preň je aj drobný, no široký zobáčik a veľké tmavé očiská. To, že sú jeho ‚kukadlá‘ veľké, nie je nič neobvyklé. Všetky nočné vtáky majú takto prispôsobený zrak, aby sa lepšie zorientovali v tme. Lelek však dokáže očami ešte oveľa viac, napríklad pozerať za seba. Nie, nepomýlili sme sa. Lelek má oči natoľko pohyblivé, že nemusí ani pohnúť hlavou, aby videl, čo sa deje za ním. Okolo zobáčika rastú lelkom štetiny, ktoré majú dôležitú úlohu. Pomáhajú vtákom pri love zachytiť čo najviac hmyzu. Lelek lesný si pochutí na nočných motýľoch aj chrobákoch. V daždivom a chladnom počasí, keď je o potravu núdza, lelky cez deň vypnú svoje vnútorné kúrenie. Prestanú vyhrievať svoje telo, aby zbytočne nemíňali energiu, a na istý čas v takomto stave ustrnú. Vtáky vtedy vyzerajú ako mŕtve, ale hneď po zotmení sa preberajú k životu. Takže nie, ani keď nie je čo loviť, neulakomia sa na kozie mlieko. Radšej sa „vypnú“. Lelky zimujú v trópoch subsaharskej Afriky. K nám sa vracajú vždy na jar, už v polovici apríla, pričom samce prilietajú o čosi skôr ako samičky. Najradšej hniezdia v borovicových lesoch, no ak si myslíte, že si stavajú obydlie na strome, mýlite sa. Lelky sa s radosťou usadia na zemi. Samica znáša dve sivasté vajíčka s hnedými škvrnami na ihličie alebo mach. Pri sedení na znáške sa budúci rodičia striedajú, väčšinou však vajcia zahrieva samička. Partner ju vystrieda len na chvíľu, vždy pri západe slnka a pred ranným brieždením. Neuplynú ani tri týždne a zo škrupinky sa vykľujú mladé lelky. Dlho v hniezde neobsedia, už o tri dni sa motkajú po okolí. Dospelé lelky často zahniezdia aj dvakrát do roka. Samička niekedy znesie ďalšie vajíčka ešte v čase, keď treba kŕmiť ratolesti z prvej znášky. Vtedy sa tejto úlohy ujme samec, ktorý deti zásobuje jedlom ostošesť. Potravu mladým vyvrhujú rodičia rovno do zobáčika.


Británia vyzvala Irán, aby prepustil tanker a dodržal sľuby

Iránsky veľvyslanec v Británii obvinil USA zo snahy o predĺženie zákazu plavby pre tanker.

LONDÝN. Britské ministerstvo zahraničných vecí vyzvalo Teherán, aby dodržal svoje sľuby dané vláde Gibraltáru, ktoré viedli k prepusteniu zadržaného iránskeho tankeru Grace 1. V piatok o tom informovala agentúra AP. Vo vyhlásení, ktoré bolo zverejnené len niekoľko hodín po tom, ako gibraltársky súd prepustil iránsky tanker, Londýn zdôraznil, že nedovolí, aby boli porušované sankcie uvalené na sýrsky režim za používanie chemických zbraní proti civilistom. Britská vláda zároveň trvá na tom, že takéto vynucovanie sankcií "by nemalo byť porovnávané alebo spájané s neprijateľným a nelegálnym zadržiavaním a útokmi voči komerčným plavidlám, ktorých sa Irán dopúšťa v Hormuzskom prielive". Británia v tejto súvislosti požaduje od Teheránu, aby prepustil tanker Stena Impero, ktorý sa plaví pod britskou vlajkou a ktorý Irán skonfiškoval ešte 19. júla Británia prepustila vo štvrtok iránsky ropný tanker Grace 1, ktorý jej námorné sily zadržali 4. júla vo vodách britského zámorského územia Gibraltár. Iránsky veľvyslanec v Británii Hamíd Baídínežád podľa televízie Sky News uviedol, že tanker čoskoro opustí gibraltárske vody. USA sa podľa neho "zúfalo" snažia zablokovať jeho prepustenie, ale utrpeli "hanebnú porážku". "Na základe ubezpečení, ktoré sme dostali, už neexistujú primerané dôvody na to, aby bol (tanker) Grace 1 naďalej zadržiavaný," uviedol predseda gibraltárskej vlády Fabian Picardo. Iránsky tanker Grace 1 zadržali príslušníci Britského kráľovského námorníctva 4. júla v britskom zámorskom území Gibraltár. Stalo sa tak na základe podozrenia, že vezie ropu do Sýrie a tým porušuje sankcie Európskej únie voči Damasku. Toto obvinenie však Teherán popiera. Zhruba dva týždne nato iránske revolučné gardy zadržali vo vodách Hormuzského prielivu pri Perzskom zálive ropný tanker Stena Impero, plaviaci sa pod britskou vlajkou. Podľa Londýna išlo o protizákonnú odvetu.


Kiska vymenuje za ústavných sudcov Laššákovú aj Mamojku

Koho Kiska vymenuje

Šéfovať môže straník

Rozhovor so sudcom

Komentár

Spor o ústavných sudcov sa ťahá už viac ako tri roky. Prezident po rozhodnutí súdu vybral z kandidátov, ktorých zvolil Smer.

BRATISLAVA. Prezident Andrej Kiska vo štvrtok vymenuje za ústavných sudcov dvoch dlhoročných poslancov Smeru - Janu Laššákovú, Mojmíra Mamojku, ale aj notára Miroslava Duriša. Odpovedal tak na minulotýždňové rozhodnutie Ústavného súdu, ktorý mu prikázal vo veci konať. Senát v zložení Peter Brňák, Milan Ľalík a Marianna Mochnáčová hlave štátu prikázal, aby vybrala troch nových sudcov zo siedmich kandidátov, ktorých mu ponúkla Národná rada. "Radšej prijmem prehru v jednej bitke, aby sme mohli v zápase o lepšie súdnictvo pokračovať ďalej," vyhlásil v utorok Kiska. Rozhodnutie súdu označil za jedno z jeho najhorších rozhodnutí, ktoré je svojvoľné, plné formálnych a vecných chýb, ale tiež plné pohŕdania ústavou. Aj keď ho bude rešpektovať, nepovažuje ho za správne či presvedčivé. Ťahajúci sa spor s Národnou radou, ktorý trvá už vyše troch rokov, sa Kiska podľa vlastných slov rozhodol ukončiť aj preto, lebo nevidel iné východisko. "Ďalšie pokračovanie v spore by neviedlo k niečomu dobrému," hovorí prezident. Minulotýždňové rozhodnutie ústavného súdu kritizovali už po jeho zverejnení viacerí odborníci. Okrem iného totiž uznal za kandidátov aj dvoch z nevymenovaných ľudí, ktorí sa na súde ani nesťažovali na odmietnutie prezidentom - Imricha Volkaia a Mojmíra Mamojku. Súd pritom má rozhodovať len o ľuďoch, ktorí sú v konaní, vysvetlil pre SME Kamil Baraník z Právnickej fakulty UK. "Na toto nemá senát právomoci. Má rozhodovať len o ľuďoch, ktorí sa niečo pýtajú," vysvetlil Baránik. Odborníci zároveň ústavnému súdu vyčítali, že postupoval inak ako v minulosti pri kauze Čentéš. Mamojka na rozhodnutie reagoval slovami, že ho akceptuje, no je zatiaľ čerstvé, a preto ho nevie bližšie okomentovať. Kisku vyzval na to, aby konal a vymenoval sudcov ešte v pondelok premiér Robert Fico. Vyhlásil, že od prezidenta očakáva rozhodnutie do Vianoc. "On zodpovedá za to, že ústavný súd nie je plne obsadený, nevybavuje agendu tak, ako by mal vybavovať," vysvetľoval potrebu rýchleho rozhodovania. V súvislosti s tým, že Kiska by nekonal, sa spomínala aj žaloba na prezidenta za nečinnosť. Podať ju môže parlament, no na jej schválenie by potreboval ústavnú väčšinu. Fico však vopred avizoval, že tento pokus nebude iniciovať. Proti Laššákovej či Mamojkovi ako ústavným sudcom vystúpila v minulosti aj ministerka spravodlivosti Lucia Žitňanská (Most-Híd). Laššáková patrí k stálym tváram Smeru a Mamojka sa zviditeľnil aj škandálom ohľadom obchodovania s titulmi na vysokej škole v Sládkovičove. České média naznačili, že umožnil neštandardné získanie doktorátu českému politikovi z ČSSD Michalovi Haškovi.


Pri nehode autobusu v Afganistane zahynulo päť ľudí; 30 sa zranilo

Vodič autobusu dostal na zablatenej ceste v zákrute šmyk.

KÁBUL. Najmenej päť ľudí zahynulo a ďalších minimálne 30 osôb utrpelo zranenia pri nehode autobusu, ku ktorej došlo v provincii Tachár na severe Afganistanu. Informovala o tom agentúra DPA s odvolaním sa na miestne úrady. Člen provinčnej rady v Tacháre Jakúb Nazárí uviedol, že medzi 30 zranenými je veľa žien a detí. Autobus pravdepodobne smeroval zo susednej provincie Badachšán do afganskej metropoly Kábul. Podľa Nazárího vodič autobusu zrejme neprispôsobil rýchlosť stavu a povrchu vozovky, na zablatenej ceste dostal v zákrute šmyk a následne sa s vozidlom prevrátil na strechu. Pri dopravných nehodách v Afganistane zahynú každý rok stovky ľudí - väčšinou v dôsledku nespevnených ciest, vysokej rýchlosti či neopatrnosti pri jazde.


Zdravotníci vybrali dvanásť najnebezpečnejších baktérií. Pozrite si ich zoznam

Superodolné baktérie, na ktoré nezaberajú antibiotiká, predstavujú svetovú hrozbu.

ŽENEVA, BRATISLAVA. Svetová zdravotnícka organizácia (WHO) vydala zoznam superodolných baktérií, ktoré pre ľudstvo predstavujú najväčšiu hrozbu. Na zozname sa nachádza dvanásť baktérií a čeľadí baktérií, proti ktorým treba nevyhnutne vyvinúť nové a efektívne antibiotiká. Baktérie na vrchných priečkach sú pomenované ako „kritické“. Za trojicu najnebezpečnejších baktérií WHO považuje baktérie Acinetobacter baumannii, Pseudomonas aeruginosa alebo čeľaď Enterobacteriaceae. „Cieľom zoznamu nie je strašiť ľudí superbaktériami, ale upriamiť pozornosť výskumníkov a farmaceutických spoločností tam, kde je potrebné hľadať prioritné riešenia,“ vysvetľovala na utorkovej tlačovej konferencii v Ženeve Marie-Paule Kien, zástupkyňa riaditeľa WHO pre zdravotné systémy a inovácie. Dôvod, prečo WHO apeluje najmä na vlády, zdravotnícke inštitúcie a výskumníkov, je jednoznačný. Napriek vysokým nákladom na výskum je nepravdepodobné, že budú lieky komerčne úspešné. Keďže pre farmakologický priemysel nepredstavujú profit, napriek hrozbe, ktorú baktérie predstavujú, nepatria medzi priority súkromníkov. Zoznam vytvorili vedci na Tübingenskej univerzite v Nemecku. Do úvahy zobrali úroveň odolnosti patogénov, smrteľnosť, rozšírenosť a potenciálnu záťaž, ktorú môže predstavovať pre systém zdravotníctva. Myšlienka zoznamu patogénov, ktoré treba prioritne riešiť, nie je nová. Napríklad v roku 2013 vydalo americké Centrum pre kontrolu a prevenciu chorôb (CDC) zoznam baktérií, ktoré odolávali antibiotikám a predstavovali hrozbu na území Spojených štátov. V prípade WHO však ide o historicky prvý zoznam, ktorého autorom je celosvetová zdravotnícka autorita a ktorý hovorí o globálnom ohrození zdravia. Priorita 1: Kritická Priorita 2: Vysoká Priorita 3: Stredná


V Dúbravke zastavili výstavbu náhradných nájomných bytov

V lokalite Pri kríži malo vyrásť 68 nájomných bytov.

BRATISLAVA. Stavbu náhradných nájomných bytov pre ľudí z reštituovaných domov na ulici Pri kríži v mestskej časti Dúbravka v pondelok oficiálne zastavili. Informovali o tom na facebookovej stránke bratislavskej Dúbravka starosta tejto mestskej časti Martin Zaťovič, vicestarosta Ľuboš Krajčír a poslankyňa dúbravského miestneho zastupiteľstva Zdenka Zaťovičová. „Dnes je ten deň, keď sa začínajú demontovať kusy plota, pričom oplotenie zostane len na nevyhnutnej časti pozemku, ktorý upravia, aby neskôr mohol slúžiť obyvateľom Dúbravky,“ povedala Zaťovičová.„Stavbu, ktorú nikto nechcel, ani Dúbravčania, ani budúci nájomníci, sa nám podarilo zastaviť. Riešime formálne ukončenie stavby so zhotoviteľom, ktorý má následne dať pozemok do pôvodného stavu. O možnostiach ďalšieho využitia komunikujeme s mestskou časťou,“ uviedol hovorca Bratislavského magistrátu Peter Bubla.Náhradné byty v Dúbravke začala stavať spoločnosť Metrostav Slovakia. Z výstavby 68 náhradných nájomných bytov pre ľudí z reštituovaných domov v dúbravskej lokalite Pri kríži sa stala mestská kauza pre spor medzi bratislavskou mestskou časťou Dúbravka a bratislavským magistrátom.Povinnosťou hlavného mesta SR Bratislava bolo podľa zákona prijatého Národnou radou SR v roku 2011 zabezpečiť k 1. januáru 2017 náhradné bývanie pre ľudí zapísaných v zoznamoch.


Ministerstvo zahraničia varuje v súvislosti s diplomatickou krízou Kataru

Ľudia by si mali dať pozor na nápisy Qatar Airways na oblečení, niekde za ne hrozí väzenie.

BRATISLAVA. Ministerstvo zahraničných vecí a európskych záležitostí SR informuje Slovákov, že v dôsledku prerušenia diplomatických stykov niektorých arabských štátov s Katarom sú od 6. júna uzatvorené všetky pozemné, námorné a letecké hraničné priechody. Rezort diplomacie uvádza Saudskú Arábiu, Spojené arabské emiráty, Bahrajn, Egypt, Jemen, Maledivy, Maurícius, Líbyu a Džibuti. Informuje o tom na svojej internetovej stránke. "V tejto súvislosti upozorňujeme slovenských občanov, že uvedené krajiny zakázali všetky lety do a z Kataru. Pre uzatvorenie vzdušného priestoru daných krajín je pri cestovaní s katarskými aerolíniami zároveň potrebné počítať s meškaniami. Odporúčame cestovateľom pred plánovanou cestou do alebo z Kataru kontaktovať príslušnú cestovnú kanceláriu, respektíve leteckú spoločnosť," varuje ministerstvo. Zároveň upozorňuje aj na to, že prepravná a doručovacia spoločnosť UPS prerušila aktivity do a z Kataru. "Žiadame občanov o obozretnosť pri nosení oblečenia s logami a nadpismi Qatar/Qatar Airways, v niektorých krajinách, ktoré prerušili diplomatické styky s Katarom, za to hrozí vysoká pokuta a väzenie. Katar neprijme recipročné opatrenia proti občanom krajín, ktoré s ním prerušili diplomatické vzťahy a ponechá im možnosť naďalej sa zdržiavať v krajine," dodal rezort. Slováci sa v prípade potreby môžu obrátiť na Zastupiteľský úrad v Kuvajte buď na telefonickom čísle +965 25353893 alebo na pohotovostnom mobile +965 99881987. Možný je i kontakt prostredníctvom e-mailu: emb.kuwait@mzv.sk. Saudská Arábia, Egypt, Spojené arabské emiráty a Bahrajn minulý týždeň obvinili Katar z podpory terorizmu a prerušili s ním vzťahy. Katar obvinenie poprel. Jeho minister zahraničných vecí Muhammad bin Abdarrahmán Sání v pondelok (12.6.) po diplomatických stretnutiach v Paríži povedal, že katarská vláda je v styku s medzinárodnými leteckými a právnymi organizáciami a pokúša sa odraziť snahy Saudskej Arábie a jej spojencov odrezať Kataru prístup k pozemným, vzdušným i námorným trasám.


Prvým finalistom Pohára osloboditeľov sa stalo River Plate, v odvete zdolalo Bocu Juniors

BUENOS AIRES. Prvými finalistami juhoamerického Pohára osloboditeľov sa stali futbalisti River Plate. Obhajcovia titulu síce prehrali v odvetnom semifinálovom dueli na ihrisku rivala z argentínskej ligy Bocy Juniors 0:1, ale vďaka výhre 2:0 v prvom zápase slávili postup. Jediný gól na štadióne La Bombonera v Buenos Aires strelil v 80. minúte Venezuelčan Jan Hurtado. River Plate sa usiluje o zisk piateho titulu juhoamerického klubového šampióna. Vo finále 23. novembra v Santiagu sa stretne s lepším z dvojice Flamengo - Gremio, v prvom semifinálovom stretnutí v Porto Alegre sa zrodila remíza 1:1. Odveta je na programe v noci na štvrtok. Gól: 80. Hurtado /Prvý zápas: 0:2, do finále postúpilo River Plate/


Lobotkov tréner: Budeme ho sledovať a hovoriť, tohto sme mali v našej lige

Dvadsaťdvaročného Slováka vyhlásili za najlepšieho hráča zápasu po oboch víťazných stretnutiach Slovákov na ME 21 v Poľsku.

KODAŇ. Slovenský futbalový reprezentant Stanislav Lobotka svojimi výkonmi patril k najvýraznejším postavám národného tímu do 21 rokov na ME tejto vekovej kategórie v Poľsku. Slováci v základnej A-skupine podľahli Angličanom (1:2) a zdolali domácich Poliakov (2:1) aj Švédov (3:0), napokon im postup do semifinále ušiel o jeden gól. Dvadsaťdvaročného stredopoliara dánskeho FC Nordsjaelland vyhlásili za najlepšieho hráča zápasu po oboch víťazných stretnutiach zverencov Pavla Hapala. Spomedzi 276 účastníkov európskeho šampionátu Lobotka v skupinovej fáze ako jediný získal dve takéto individuálne ocenenia. Švédsky skaut Reine Almqvist po zhliadnutí jeho výkonov povedal, že môže hrať v ktoromkoľvek európskom klube. "Teraz sa konečne k veľkej časti futbalového sveta dostala informácia, aký je dobrý. Úprimne, myslím si, že po tom, čo čoskoro niekde sa presadí, ho budeme počas nasledujúcich rokov sledovať a hovoriť - tohto sme mali v našej lige," povedal pre web bold.dk tréner Nordsjaellandu Kasper Hjulmand. "Je veľmi nepravdepodobné, že si ho udržíme, musím sa s tým zmieriť. Švédsky skaut (Reine Almqvist, pozn.) po zhliadnutí jeho výkonov povedal, že môže hrať v ktoromkoľvek európskom klube," skonštatoval 45-ročný Hjulmand a dodal. "V najbližších rokoch budeme môcť sledovať jeho výrazné napredovanie. Je to hráč s mimoriadnymi schopnosťami a podľa môjho názoru až dosiaľ najlepší stredopoliar na európskom šampionáte." Trenčiansky rodák s minulosťou v miestnom AS aj Ajaxe Amsterdam počas ME 21 v Poľsku potvrdil záujem úradujúceho českého majstra SK Slavia Praha o jeho služby. Počas ostatných mesiacov sa Lobotka pravidelne objavuje v nominácii trénera A-tímu SR Jána Kozáka.


Mugabeho zverstvá nepotrestajú. Výmenou za odstúpenie dostal imunitu

Dnes už bývalý zimbabwiansky prezident nebude stíhaný za zločiny, ktoré mu pripisujú.

HARARE. Robert Mugabe dostal výmenou za odstúpenie z funkcie zimbabwianskeho prezidenta imunitu. Agentúre Reuters to vo štvrtok potvrdili anonymné zdroje oboznámené s neverejnou dohodou o odovzdaní moci. Podľa nich nebude 93-ročný Mugabe stíhaný a v bezpečí dožije vo vlasti. "Pre neho bolo veľmi dôležité, aby mu bolo zaručené, že v bezpečí zostane v krajine. A pritom mu to nebráni v tom, aby cestoval do zahraničia, keď bude chcieť alebo musieť," povedal zdroj z prostredia vlády. Mugabe odstúpil z funkcie prezidenta po takmer 40 rokoch. Urobil tak v utorok, keď parlament začal proces jeho odvolávania. Odchod najstaršej hlavy štátu na svete privítali davy v uliciach Harare a priaznivé reakcie zazneli aj od zahraničných štátnikov. Mugabeho pád vyvolal armádny prevrat z 15. novembra, po ktorom vojaci držali autoritatívneho prezidenta a jeho manželku v domácom väzení. Armáde sa nepáčilo, že Mugabe 6. novembra odvolal viceprezidenta Emmersona Mnangagwu podporovaného generálmi. Mnangagwa má byť v piatok vymenovaný za novú hlavu štátu. Mugabe po sebe zanechal rozvrátenú ekonomiku, ktorú sužuje vysoká nezamestnanosť, hyperinflácia aj nedostatok potravín.


Počas budúceho týždňa sa oteplí na májové teploty

BRATISLAVA. Počas budúceho týždňa bude na Slovensko počas viacerých dní prúdiť veľmi teplý, pôvodom tropický vzduch od juhu až juhozápadu. V nížinách sa tak očakáva teplota vyššia ako 20 stupňov Celzia. Na svojom facebookovom profile o tom informuje Slovenský hydrometeorologický ústav (SHMÚ). Najteplejšie by malo byť vo štvrtok až v sobotu (23. - 25. 3.). "Na juhu v nížinách bude od štvrtka do soboty v popoludňajších hodinách miestami 21 až 22 stupňov Celzia a nie je vylúčená aj teplota na úrovni okolo 23 stupňov Celzia. T akéto hodnoty maximálnej dennej teploty sa podľa dlhodobého normálu v nížinách Slovenska vyskytujú v druhej alebo tretej dekáde mája," informuje SHMÚ.


Ronaldo nenastúpil na exhibičný zápas pre únavu, fanúšikovia chcú späť peniaze

SOUL. Portugalský futbalista Cristiano Ronaldo nehral v exhibičnom zápase Juventusu Turín proti Výberu hviezd K League v Kórejskej republike pre únavu. Prezradil to tréner domácich Jose Morais. Organizátori podujatia podali proti Ronaldovej absencii protest, pretože tým Juventus údajne porušil zmluvu. Tridsaťštyriročného útočníka by z duelu ospravedlnilo jedine zranenie. "Rozprával som sa s Cristianom po zápase a povedal mi, že nebol fit. Keď som mu povedal o sklamaných 60.000 fanúšikoch na tribúnach, vyzeral veľmi smutný," citovala portugalského kouča agentúra Yonhap. Podľa BBC sa mnohí domáci fanúšikovia už obrátili na miestnu advokátsku kanceláriu a žiadajú vrátiť peniaze za vstupenky a navyše 1 milión wonov (takmer 760 eur) za spôsobenú psychickú ujmu.


Do dražby ide Ford Escort po pápežovi, mohol by stáť 300-tisíc dolárov

INDIANAPOLIS, BRATISLAVA. Na predaj je Ford Escort z roku 1976 s 1,1-litrovým motorom, bez hrdze, ale v nálezovom stave a s viacerými preliačeninami karosérie. Mohol by stáť 150- až 300-tisíc dolárov (130- až 260-tisíc eur). Takáto zvláštna ponuka sa objavila v katalógu k aukcii veteránov aukčného domu R.M. Sotheby's v meste Auburn v americkom štáte Indiana. Aukčný dom neskôr priznal, prečo očakáva takú vysokú sumu - auto kedysi patrilo pápežovi. Krakovský arcibiskup Karol Wojtyla si sedan kúpil pravdepodobne ako nový v roku 1976 a používal ho až do zvolenia do funkcie v roku 1978. Prvý raz sa v aukcii objavilo v roku 1996, kedy sa vydražilo za 102-tisíc dolárov. Do roku 2005 malo toho istého majiteľa, ktorý ho potom - opäť v aukcii - predal za 690-tisíc dolárov, písal web NBC v dobovom článku. Auto sa predáva v pôvodnom stave, vrátane preliačených dverí a ďalších kozmetických nedostatkov. Niektoré diely v motorovom priestore pokrýva hrdza. Ide o druhé najdrahšie auto ponúkané v tejto aukcii, hneď po kbriolete Ferrari 365 GTB/4 z roku 1971.


Mayová utŕžila ďalšiu porážku, lordi žiadajú mäkkú hranicu s Írskom

Horná komora britského parlamentu schválila v stredu pozmeňovací návrh.

LONDÝN. Horná komora britského parlamentu schválila v stredu pozmeňovací návrh k zákonu o tzv. brexite, ktorý od parlamentu vyžaduje postupovať tak, aby pri vystúpení Británie z EÚ nevznikla medzi Severným Írskom a Írskou republikou "tvrdá" hranica. Členovia Snemovne lordov návrh, ktorý od parlamentu vyžaduje postupovať v súlade s tzv. Veľkopiatkovou dohodou, schválili pomerom 309 k 242 hlasom. Podľa spravodajskej televízie Sky News ide už o desiatu porážku v poradí, ktorú v Snemovni lordov utŕžila vláda premiérky Theresy Mayovej. Veľkopiatková dohoda uzatvorená medzi britskou vládou, Severným Írskom a Írskou republikou zakotvila mierový proces a deľbu moci v Severnom Írsku. Jeden z jej aspektov momentálne ohrozuje odchod Británie z Európskej únie. Po brexite bude totiž hranica, ktorá oddeľuje Severné Írsko a Írsku republiku, jedinou pozemnou hranicou medzi Spojeným kráľovstvom a Írskom, ktoré naďalej ostane členom EÚ. Európska komisia ešte vo februári navrhla zotrvanie Severného Írska na únijnom jednotnom trhu a v colnej únii s EÚ, aby sa zaistilo, že jeho hranica s Írskom sa nevráti k prísnemu režimu zahŕňajúcemu aj kontroly a fyzickú infraštruktúru. Britská premiérka Theresa Mayová však reagovala, že by to narušilo jednotný trh Spojeného kráľovstva, keďže by vznikla určitá forma hranice medzi Severným Írskom a zvyškom Spojeného kráľovstva.


USA uvalili sankcie na čínske podniky dovážajúce ropu z Iránu

NEW YORK. Vláda Spojených štátov oznámila v stredu zavedenie sankcií voči čínskym podnikom, ktoré nakupujú ropu z Iránu, čím zvyšuje svoj nátlak i napriek snahám európskych štátov sprostredkovať rokovania medzi Washingtonom a Teheránom. Informovala o tom tlačová agentúra AFP. Americký minister zahraničných vecí Mike Pompeo, ktorý sa v New Yorku zúčastňuje na zasadnutí Valného zhromaždenia OSN, povedal, že ide o odozvu na porušovanie jednostranných opatrení Spojených štátov namierených proti Iránu. "Odkazujeme Číne a všetkým štátom: Vedzte, že budeme postihovať každé porušenie sankcií," vyjadril sa pred členmi nátlakovej skupiny Jednotne proti jadrovému Iránu. Podľa Pompea budú spomínaným sankciám čeliť samotné podniky, ako aj hlavní členovia ich vedení. Minister tiež vyhlásil, že Spojené štáty "zintenzívnia svoje úsilie vzdelávať krajiny a spoločnosti o riziku, ak obchodujú s útvarmi iránskych revolučných gárd, a trestať ich, ak ďalej nebudú dbať na varovania". Francúzsko medzitým vedie snahy usporiadať na pôde OSN na poslednú chvíľu stretnutie amerického prezidenta Donalda Trumpa s iránskym náprotivkom Hasanom Rúháním, pripomenula AFP.


Ľavičiar Jean-Luc Mélenchon sa bude uchádzať o post francúzskeho prezidenta

Podarilo sa mu získať od zvolených činiteľov päťsto schvaľovacích súhlasov potrebných na účasť vo voľbách.

PARÍŽ. Prezidentský kandidát francúzskej krajnej ľavice Jean-Luc Mélenchon v sobotu oznámil, že sa mu podarilo získať od zvolených činiteľov päťsto schvaľovacích súhlasov potrebných na účasť vo voľbách. Tento poslanec Európskeho parlamentu stojí na čele politického hnutia Nepoddajné Francúzsko (FI), podporovaného Komunistickou stranou Francúzska (PCF). Jeho kandidatúru písomne odobrili zákonodarcovia a starostovia. Mélenchon sa vo februári nezhodol na možnom spojenectve so socialistom Benoitom Hamonom, čím by sa predišlo rozkolu v stredoľavicovom spektre. Podľa prieskumov budú obaja vyradení hneď v prvom kole volieb 23. apríla. Odhaduje sa, že do druhého, rozhodujúceho májového kola prejdú bývalý minister hospodárstva Emmanuel Macron a líderka Národného frontu (FN) Marine Le Penová. Hoci obaja majú podporu 26 percent, očakáva sa víťazstvo Macrona.


Lídri  koalície a Conte chcú odvrátiť disciplinárne konanie EÚ

Verejný dlh Talianska je druhý najvyšší v EÚ.

RÍM. Vedúci predstavitelia talianskej koalície sa v pondelok večer na stretnutí s premiérom Giuseppem Contem dohodli na potrebe odvrátiť disciplinárne konanie Európskej únie (EÚ). Jeho dôvodom sú zhoršujúce sa verejné financie tretej najväčšej ekonomiky eurozóny. Conte vo svojom vyhlásení uviedol, že on a jeho dvaja zástupcovia - líder Ligy Severu Matteo Salvini a vedúci Hnutia piatich hviezd Luigi Di Maio - sa stretnú s ministrom hospodárstva Giovannim Triom a jeho tímom, aby navrhli "stratégiu pre diskusie s EÚ". Cieľom je predísť disciplinárnemu konaniu, ktoré by mohlo viesť až k pokute vo výške 3,5 miliardy eur. A tiež vytvoriť spoločný návrh rozpočtu. Európska komisia (EK) 5. júna oznámila, že Taliansko porušuje fiškálne pravidlá EÚ, keďže jeho dlh ďalej rastie. Takáto situácia ju oprávňuje začať disciplinárne konanie proti Rímu. Ak štáty EÚ tieto závery odobria, Komisia môže následne odporučiť začatie disciplinárneho konania. Tento krok sa očakáva ešte pred stretnutím ministrov financií EÚ začiatkom júla. Komisia skonštatovala, že Taliansko dosiahlo obmedzený pokrok v otázke ekonomických odporúčaní EÚ a ustúpilo od nevyhnutných štrukturálnych reforiem. To môže "negatívne ovplyvniť jeho rastový potenciál," skonštatovala Komisia. Verejný dlh Talianska, druhý najvyšší v EÚ v pomere k hrubému domácemu produktu (HDP) po Grécku, vzrástol zo 131,4 % HDP v roku 2017 na 132,2 % HDP v roku 2018. Komisia odhaduje, že v tomto roku sa zvýši na 133,7 % HDP a v roku 2020 na 135,2 % HDP. To je v rozpore s pravidlami EÚ, ktoré hovoria, že členské štáty musia svoj dlh znižovať a stlačiť ho pod hranicu 60 % HDP.


Taliansky premiér si vypočul kritiku v európskom parlamente

Conte vyzval krajiny na prijatie migrantov z Talianska.

ŠTRASBURG. Taliansky premiér Giuseppe Conte v utorok počas vystúpenia v Európskom parlamente požadoval "autentickú solidaritu" štátov EÚ v otázke migrácie. Súčasne ale zožal kritiku europoslancov za prístup Talianska k riešeniu krízy vo Venezuele a za súčasnú roztržku vo vzťahoch medzi Rímom a Parížom, informovala agentúra AP. Conte vo svojom prejave vyzýval partnerov z EÚ, aby sa prestali držať "logiky nacionalizmu" a namiesto toho prijali časť z desaťtisícov ekonomických migrantov nachádzajúcich sa na území Talianska. "Uplatnime v praxi autentickú solidaritu," vyhlásil taliansky premiér. Conte je pritom nominantom euroskeptického a protisystémového Hnutia piatich hviezd, ktorého koaličný partner, pravicovo-populistická Liga Severu presadzuje princíp "Taliani na prvom mieste". Líder kresťanských demokratov Manfred Weber v následnej debate kritizoval Taliansko za to, že sa nepridalo k väčšine členských štátov EÚ v uznaní venezuelského opozičného lídra Juana Guaidóa za dočasného prezidenta krajiny. Podľa Webera Rím svojím postojom znemožňuje, aby EÚ zaujala v otázke Venezuely jednotný prístup. Šéf politickej frakcie socialistov a demokratov (S&D) v Európskom parlamente, nemecký europoslanec Udo Bullmann zase odsúdil súčasné vyostrenie napätia vo vzťahoch medzi Francúzskom a Talianskom vyvolané vyjadreniami talianskych politikov. Zdôraznil, že táto roztržka nemôže mať víťaza a oslabí obe zúčastnené krajiny. Conte argumentoval, že spory medzi štátmi Únie sú spôsobené jej neschopnosťou riešiť aktuálne problémy. EÚ podľa neho stratila kontakt so svojimi obyvateľmi, čo len zväčšilo priepasť medzi Bruselom a "okrajovými oblasťami kontinentu".


Pri protestoch v Nikarague zahynuli najmenej dva tucty ľudí

Vláda zvýšila odvody pre zamestnancov a zamestnávateľov a znížila celkové benefity.

MANAGUA. Prezident Nikaraguy Daniel Ortega v sobotu uviedol, že jeho vláda je ochotná rokovať o reformách systému dôchodkového zabezpečenia, ktoré vyvolali štyri dni násilných protestov. Počas nich už zahynulo najmenej 25 ľudí vrátane novinára, ktorý udalosti pokrýval, informovali ľudskoprávni aktivisti. Desiatky ďalších ľudí utrpeli zranenia alebo ich zadržali policajti. V sobotu v rámci svojho prvého verejného vystúpenia od začiatku nepokojov Ortega v televíznom prejave povedal, že jeho vláda je otvorená rokovaniam o spornej problematike. Podotkol však, že sa budú týkať len podnikateľov, nie iných sektorov spoločnosti. Demonštrácie sa začali v stredu v hlavnom meste Managua a v druhom najväčšom meste León, pričom následne sa rozšírili do ďalších miest. Ide o najkrvavejšiu vlnu nepokojov v Nikarague, odkedy sa Ortega v roku 2007 ujal svojej funkcie. Nasleduje po zmenách zákona, ktoré zvýšili odvody pre zamestnancov a zamestnávateľov a znížili celkové benefity.


Trump žiada od Južnej Kórei vyššie platby za ochranu pred KĽDR

Rozhovory o zdielaní nákladov sa ešte oficiálne nezačali.

WASHINGTON. Južná Kórea podľa amerického prezidenta Donalda Trumpa už dávnejšie súhlasila, že bude platiť Spojeným štátom za ochranu pred Severnou Kóreou "podstatne viac" finančných prostriedkov. Teraz sa podľa Trumpa začali rozhovory o ďalšom navýšení platieb. Trump vo svojom stredajšom tweete uviedol, že Spojené štáty boli po desaťročia "veľmi slabo platené", avšak posledný rok zaplatila podľa neho Južná Kórea 900 miliónov amerických dolárov (v prepočte približne 805 miliónov eur). Južná Kórea podpísala v marci so Spojenými štátmi dohodu o zvýšení platieb zo strany Soulu za rozmiestnenie amerických jednotiek na svojom území z 850 miliónov dolárov (v prepočte približne 759 miliónov eur) v roku 2018 na 924 miliónov (v prepočte približne 825 miliónov eur) v roku 2019. Biely dom na otázku v súvislosti s nezrovnalosťou medzi Trumpovým tweetom a uvedenými číslami reagoval, že situáciu preverí. Trumpove finančné požiadavky vyvolali v Južnej Kórei obavy, že by Washington mohol stiahnuť časť z 28 500 amerických vojakov v krajine. Juhokórejské ministerstvo zahraničných vecí v stredu uviedlo, že rozhovory o zdielaní nákladov sa ešte oficiálne nezačali. Americkí a juhokórejskí predstavitelia však podľa ministerstva počas minulomesačnej návštevy Trumpovho poradcu pre národnú bezpečnosť Johna Boltona v Soule súhlasili, že nadchádzajúce rokovania sa budú viesť "rozumným a spravodlivým spôsobom".


Amnestie sa týkajú aj exministra Krajčiho. Tiež mal ísť pred súd

Mečiar v roku 1997 vydal aj amnestiu na kauzu referenda zmareného jeho ministrom.

BRATISLAVA. Amnestiami z roku 1998 expremiér Vladimír Mečiar nezabezpečil beztrestnosť iba páchateľom únosu syna bývalého prezidenta Michala Kováča. Týkali sa aj kauzy zmareného referenda, za ktorou bol Mečiarov minister vnútra Gustáv Krajči. Návrh, ktorý v stredu predstavil premiér Robert Fico, uvažuje aj o plánovanom zrušení amnestií v Krajčiho kauze, od ktorej v týchto dňoch uplynulo dvadsať rokov. Prezident Kováč 13. marca 1997 vyhlásil referendum so štyrmi otázkami. Jeho termín určil na máj toho roka. Bolo to v čase, keď Mečiarovo HZDS pokračovalo v akciách proti znepriatelenému Kováčovi. Únos jeho syna, ktorý podľa výsledkov vyšetrovania zorganizovala Lexova SIS, aby prezidenta zdiskreditovala, sa stal ešte v auguste 1995. Prvé tri otázky plánovaného referenda schválil uznesením vtedajší parlament ovládaný koalíciou HZDS, SNS a Združenia robotníkov Slovenska. Boli formulované tak, aby v ľuďoch vzbudzovali nedôveru k vstupu Slovenska do NATO. Ste za vstup do NATO? Ste za rozmiestnenie jadrových zbraní na území SR? Ste za rozmiestnenie vojenských základní na území SR? Štvrtú otázku Kováč pripojil na základe petície za priamu voľbu prezidenta, ktorú podporilo vyše 495-tisíc občanov. V tom čase totiž zo zákona prezidenta volil ešte parlament. Krajči vtedy na vlastnú zodpovednosť rozhodol, že ministerstvo vytlačí hlasovacie lístky len s prvými troma otázkami. Aby sa vraj občania, ktorí chceli hlasovať o vstupe do NATO, mohli "vyjadriť bez pochybností o tom, že ich hlas bude zneužitý". Bolo to v rozpore s uznesením referendovej komisie, ktorá schválila lístky so štyrmi otázkami. Na lístkoch s troma otázkami bola sfalšovaná úradná pečiatka. Krajči svoje rozhodnutie oznámil dva dni pred referendom - 21. mája 1997. Niektoré samosprávy následne lístky odmietli distribuovať do hlasovacích miestností. Ústredná referendová komisia po hlasovaní rozhodla, že bolo zmarené. Na Krajčiho podala trestné oznámenie. Vyšetrovanie išlo dostratena. Mečiarove amnestie kauzu uzavreli. Keď v decembri 1998 nový premiér Mikuláš Dzurinda rozhodol o zrušení amnestií, vyšetrovanie sa obnovilo. Vo februári 1999 Národná rada Krajčiho zbavila poslaneckej imunity a polícia ho obvinila. V júni 1999 prokurátor Krajčiho obžaloval. Vinil ho z trestného činu marenia prípravy volieb a referenda, zneužívania právomoci verejného činiteľa a pozmeňovania úradnej listiny a pečate. Celkovú výšku škody za zmarené referendum prokurátor vyčíslil na vyše 79-miliónov korún. V prípade uznania viny Krajčimu hrozilo väzenie od troch do desiatich rokov. V júni 2000 Okresný súd Bratislava I trestné stíhanie zastavil "s poukázaním na amnestiu zastupujúceho prezidenta SR Vladimíra Mečiara z 3. marca 1998." Predseda senátu Juraj Mihál sa opieral o nález Ústavného súdu z júna 1999, podľa ktorého Dzurinda na zrušenie amnestie nemal oprávnenie.


Sedemsto katalánskych starostov sa postaví pred prokurátorov

Katalánske referendum za nezávislosť považuje centrálna vláda v Madride za protizákonné.

MADRID. Prví z vyše sedemsto starostov, vyšetrovaných pre podporu plánovaného referenda o nezávislosti Katalánska, sa v utorok postavili pred prokurátorov. Vypovedať však odmietli. Starostov malých katalánskych miest Oliana, El Pont de Suert a Mollerussa zdravili pri dnešnom odchode z prokuratúry ich podporovatelia, ktorí skandovali "Budeme hlasovať". Španielsky Ústavný súd nariadil pozastavenie referenda, ktoré sa má konať prvého októbra. Centrálna vláda v Madride vedie množstvo právnych bitiek, aby ľudové hlasovanie zastavila. Podľa jej presvedčenia je referendum protizákonné. Polícia v utorok pokračovala v raziách zameraných na konfiškovanie dokumentov súvisiacich s referendom. Katalánsko predstavuje pätinu španielskej ekonomiky, býva v ňom 7,5 milióna ľudí a má približne deväťsto starostov.


FBI zatkol vodcu skupiny, ktorá zadržiava migrantov na hraniciach

Zatkli ho na základe obvinení z prechovávania zbraní a streliva.

TAOS. Americký Federálny úrad pre vyšetrovanie (FBI) v sobotu oznámil, že zatkol lídra ozbrojenej skupiny, ktorá zastavovala ilegálnych migrantov na hraniciach USA s Mexikom. Informovala o tom agentúra Reuters. Vodcu skupiny Larryho Hopkinsa zatkli v štáte Nové Mexiko na základe obvinení z prechovávania zbraní a streliva, uvádza sa vo vyhlásení FBI. Hopkins sa prezentoval ako veliteľ dobrovoľníckej pravicovej ozbrojenej skupiny United Constitutional Patriots (UCP). Skupina podľa svojich vyhlásení pomáha preťaženým príslušníkom americkej pohraničnej stráže so zvládaním prívalu migrantov, ktorí nemajú platné cestovné doklady. Americký zväz pre občianske slobody (ACLU) vo štvrtok skupinu UCP obvinil, že je "fašistická militantná organizácia", ktorá nelegálne zadržiava a unáša uchádzačov o azyl. Podľa generálneho prokurátora štátu Nové Mexiko Hectora Balderasa zatknutie Hopkinsa jasne naznačuje, že právny poriadok by mal byť v rukách vyškolených úradov a nie ozbrojených zločincov.


Už bez Alexandra Veľkého. Macedónsko premenovalo letisko aj diaľnicu

Macedónsky premiér Zoran Zaev prisľúbil tieto ústretové kroky predsedovi gréckej vlády Alexisovi Tsiprasovi.

SKOPJE. Macedónska vláda rozhodla o premenovaní medzinárodného letiska v hlavnom meste krajiny, ako aj diaľnice spájajúcej macedónsku metropolu s macedónsko-gréckou štátnou hranicou, ktoré už po zmenách nenesú meno Alexandra Veľkého. Grécke ministerstvo zahraničných vecí rozhodnutie macedónskej vlády privítalo. Grécky rezort diplomacie to označil za pozitívny krok. Informovala o tom tlačová agentúra DPA. Využívanie mena macedónskeho panovníka vnímali v Grécku ako "provokáciu" a "prevzatie gréckej histórie" majoritne slovanským Macedónskom. Informáciu priniesla v utorok tlačová agentúra AP s odvolaním sa na hovorcu macedónskej vlády Mileho Bošnjakovského. Podľa jeho slov ponesie vzdušný prístav v Skopje názov Skopje International Airport (Medzinárodné letisko Skopje) a spomínaná diaľnica bude mať názov Prijatelstvo. Macedónsky premiér Zoran Zaev prisľúbil tieto ústretové kroky predsedovi gréckej vlády Alexisovi Tsiprasovi, a to 24. januára pri ich stretnutí počas Svetového ekonomického fóra v švajčiarskom Davose. Využívanie mena macedónskeho panovníka vnímali v Grécku ako "provokáciu" a "prevzatie gréckej histórie" majoritne slovanským Macedónskom. Grécko požaduje, aby si susedná krajina zmenila svoj názov, pretože rovnako sa nazýva aj najväčšia grécka provincia. Masy Grékov vyjadrili v uliciach, a väčšina respondentov i v prieskumoch verejnej mienky, že sú proti kompromisnému riešeniu sporu okolo názvu susednej krajiny, v ktorom by sa podľa ich názoru vôbec nemal objaviť termín Macedónsko. Kauza zaťažuje už viac ako štvrťstoročie bilaterálne vzťahy oboch krajín a Grécko v dôsledku nej vetuje vstup Macedónska do Severoatlantickej aliancie (NATO) a Európskej únie (EÚ). Macedónsko využíva dočasne - kým sa spor úplne nevyrieši - so súhlasom gréckej strany názov Bývalá juhoslovanská republika Macedónsko (FYROM), pod ktorým túto krajinu v roku 1993 prijali aj do Organizácie Spojených národov.


Vypadli obe jednotky Murray i Kerberová. Šancu má opäť Federer

Australian Open bude mať s určitosťou iných víťazov ako pred rokom. Slovensko už v turnaji nemá žiadne zastúpenie.

MELBOURNE. Nesmierne zaujímavý a dramatický 105. ročník tenisových majstrovstiev Austrálie sa dočkal ďalších senzácií. V jeden večer vypadli obe svetové jednotky – Andy Murray i Angelique Kerberová, ktorá turnaj vyhrala pred rokom. A keďže už predtým vypadol aj obhajca mužského titulu a svetová dvojka Novak Djokovič, Australian Open bude mať iných víťazov než vlani. Doširoka sa otvorila šanca pre nových majstrov, ale aj pre návrat starých známych tvárí. V boji o titul sú totiž Roger Federer, Stan Wawrinka, Rafael Nadal či Serena Williamsová. Môžu však prekvapiť Miloš Raonič, Grigor Dimitrov, alebo Garbine Muguruzová, Karolína Plíšková, Johanna Kontaová ba aj Coco Vandewegheová, premožiteľka Kerberovej. Murrayho vyradil Nemec Mischa Zverev po setoch 7:5, 5:7, 6:2, 6:4. Federer po polročnej prestávke predvádza, že z tenisu nič nezabudol. Vyraďuje jedného hráča desiatky za druhým (Berdych, Nišikori), zvláda aj päťsetové maratóny (mladší Nišikori neudržal krok) a v nasledujúcom kole proti Zverevovi má jedinečnú príležitosť na postup do semifinále proti víťazovi zápasu Tsonga – Wawrinka. Federer sa po pätsetovom víťazstve nad Nišikorim (6:7 (4), 6:4, 6:1, 4:6, 6:3) radoval ako už dávno nie. "Nepamätám sa, kedy som naposledy začal so skóre 0:4 a 15:30. Potom som sa dostal do zápasu a cítil som sa lepšie,“ vravel. Vývoj turnaja, v ktorom nečakane rýchlo skončili najväčší favoriti, ho prekvapuje. „Nikdy by som nečakal, že vo štvrťfinále nebudú Murray a Djokovič a ich premožiteľmi budú Denis Istomin a Mischa Zverev. Nadala a mňa tam ešte uvidíte, kým budeme zdravotne vládať, ale je to naozaj zaujímavo zapletené,“ naznačil Federer. V ženskom pavúku dostala svetová jednotka Kerberová príučku od Vandewegheovej, prehrala 2:6, 3:6. Američanka si po skvelom vystúpení v Hopmanovom pohári drží formu aj v Melbourne a vo štvrťfinále vyzve Muguruzovú. „Nebudem komentovať nič, či sme začali neskoro po mužskom zápase, či som mala prípravu dobrú, alebo nie. Súperka hrala razantne a ja som nenašla rytmus. Nebol to môj deň. Nezaujíma ma, či stratím pozíciu jednotky, sezóna je dlhá. Idem domov a v pokoji si tento neúspech zanalyzujem,“ komentovala vypadnutie Kerberová. Slovensko už v turnaji po vypadnutí Dominiky Cibulkovej nemá žiadne zastúpenie, dokonca ani v juniorskej súťaži.


Petícia banských odborov má porušovať zákon, podľa nich ide o technickú chybu

Budúcim útlmom ťažby uhlia sa už zaoberá aj vláda,

PRIEVIDZA. Banské odbory pri Hornonitrianskych baniach Prievidza (HBP) mali pri zbieraní elektronických podpisov pod petíciu za zachovanie ťažby uhlia na hornej Nitre porušiť zákon o petičnom práve. Objavili sa podozrenia, že pri jej elektronickej forme chýba verifikácia podpisov ľudí. Odborári hovoria o technickej chybe. "Zákon pri elektronickej forme petície jednoznačne vyžaduje okrem iného aj podpis. V tomto prípade, nakoľko ho nie je možné fyzicky uskutočniť, sa nahrádza inými spôsobmi, ako je overenie formou elektronickej schránky, respektíve elektronickej pošty, zaručeným elektronickým podpisom alebo petičným systémom," vysvetlil v pondelok právnik Róbert Pietrik. V prípade, ak tento údaj, prípadne zaručený elektronický podpis alebo schránka absentuje, nejde podľa neho o podpis. "Tým chýba jedna z náležitostí petičného hárku, a to je vlastne podpísanie, teda vyjadrenie súhlasu osoby s obsahom petície," dodal. Klasickú formu petície podpísalo 12.034 ľudí, cez elektronickú databázu evidujú odbory cez 10-tisíc podpisov. Petičné hárky banskí odborári odovzdali minulý týždeň a v pondelok na Úrad Trenčianskeho samosprávneho kraja. "Hárky, ktoré sme odovzdali, boli aj odkontrolované, čiže my sme osobne vyraďovali tie, ktoré boli neúplné. Berieme, že to číslo je fyzicky overené a skutočné," povedal Jozef Talian, predseda Základnej organizácie Odborového zväzu pracovníkov baní, geológie a naftového priemyslu pri HBP a Hornonitrianskych baniach zamestnanecká. Na otázku ohľadom chýbajúcej verifikácie elektronických podpisov reagoval, že svojím spôsobom je to pravda. "Robili sme prvýkrát petíciu, čiže robia sa chyby. My všade vystupujeme len s fyzickými hárkami a ich podpismi. Fyzicky hovoríme o 12.034 podpisoch a ďalšie nám chodia, čiže spravila sa chyba po technickej stránke," ozrejmil. Talian zároveň vylúčil, že by pod petíciou boli podpísaní ľudia, ktorí o tom nevedia. V súvislosti s petíciou banských odborárov sa objavili aj podozrenia, že niektorí ľudia ju mali podpisovať pod nátlakom. Upozornila na to minulý týždeň opozičná SaS, ktorá podala i trestné oznámenie. "Viete si predstaviť na 12.000 ľudí spraviť nátlak?" spýtal sa Talian s tým, že petíciu podpísali ľudia z celého Slovenska. Trenčianske krajské zastupiteľstvo sa ňou bude zaoberať na jednom zo svojich budúcich rokovaní. Banskí odborári spustili petíciu koncom apríla. Diskusia o budúcnosti baníctva sa podľa nich nevedie na odbornej, ale výlučne na politickej úrovni. Argumentovali okrem iného tým, že hornej Nitre hrozí sociálna nestabilita, ak sa nebude s ťažbou pokračovať aj v plánovanom 12. ťažobnom úseku dobývacieho priestoru Nováky. Ten počíta s doťažením uhoľných zásob do roku 2034. Slovenské elektrárne sú podľa nich pripravené prevádzkovať elektráreň Nováky aj po roku 2021, respektíve 2023. "Životnosť viacerých kľúčových súčastí ENO sa blíži ku koncu a pokiaľ by táto elektráreň mala byť prevádzkovaná po roku 2023, bolo by potrebné vynaložiť do rekonštrukcie a obnovy zariadení desiatky miliónov eur. Bez tejto investície by elektráreň nemohla byť prevádzkovaná bezpečne a spoľahlivo a plniť všetky zákonné technické a environmentálne limity," reagoval hovorca SE Miroslav Šarišský. Odborári tiež v petícii pripomenuli, že naďalej platí všeobecný hospodársky záujem, v zmysle ktorého sú SE zatiaľ do roku 2030 povinné nakupovať hnedé uhlie a vyrábať z neho elektrinu. Minister hospodárstva Peter Žiga (Smer) už viackrát pripustil, že sa VHZ skráti. "Veľmi mylne sa vysvetľuje to, že prípadné skrátenie všeobecného hospodárskeho záujmu znamená ukončenie ťažby. Samotná ťažba uhlia nemá nič spoločné so VHZ, je to len určitá forma podpory výroby elektriny," vysvetlil predseda dozornej rady HBP Rastislav Januščák. Bane podľa neho zvažujú vo svojich koncepciách to, že ak by sa skrátil VHZ, prispôsobia svoju činnosť tak, aby boli schopní využívať uhlie klasickým, komerčným spôsobom. Slovenské elektrárne sú v súčasnosti najväčším odberateľom hnedého uhlia od HBP, do ENO smeruje z baní asi 95 % ich produkcie. "Bane sú v súčasnosti koncepčne nastavené tak, že ťažia viac ako 1,8 milióna ton a samozrejme, umiestniť takéto množstvo uhlia nie je možné. Ale tým, že my postupne ideme s ťažbou dole a naše uhlie sa využíva aj iné účely, máme ambíciu, že sa prispôsobíme týmto trhovým podmienkam," dodal Januščák. Budúcim útlmom ťažby uhlia sa už zaoberá aj vláda SR, miestna a krajská samospráva s pomocou európskych inštitúcií. V tejto súvislosti pripravujú akčný plán rozvoja regiónu, ktorým sa má zaoberať koncom tohto roka vládny kabinet. K otázke transformácie podľa Šarišského zodpovedne pristupujú aj elektrárne.


Vláda KĽDR označila Trumpovu novú bezpečnostnú stratégiu za zločineckú

Bezpečnostná rada OSN bude v piatok hlasovať o nových sankciách proti KĽDR.

LONDÝN. Severná Kórea označila novú bezpečnostnú stratégiu Spojených štátov pripúšťajúcu možné použitie "drvivej sily" proti Pchjongjangu za "zločineckú". Severokórejské ministerstvo zahraničia obvinilo amerického prezidenta Donalda Trumpa, že sa usiluje "úplne si podrobiť svet". Trump v pondelok počas predstavenia novej bezpečnostnej stratégie povedal, že Washington bude musieť riešiť výzvu, ktorú predstavujú zbrojné programy Pchjongjangu. Hovorca severokórejského ministerstva zahraničia v stanovisku uviedol, že americká národná bezpečnostná stratégia "nie je nič iné ako vyhlásenie agresie", informovala v piatok štátna tlačová agentúra KCNA. Reakcia prišla krátko predtým, ako bude Bezpečnostná rada OSN hlasovať o nových sankciách proti uzavretej komunistickej krajine. Tá už pritom pre svoje jadrové a raketové programy čelí sérii prísnych medzinárodných sankcií zo strany OSN, Spojených štátov i Európskej únie.


Liberáli nasledujú Smer, rozbehnú novú kampaň

Opozičné strany začínajú pred koncom roka prichádzať s novými programami.

BRATISLAVA. Ani nie rok po parlamentných voľbách rozbiehajú strany nové bilbordové kampane. V novembri spustil vládny Smer kampaň s heslom držíme slovo a v decembri sa pridá aj najsilnejšia opozičná strana SaS. Na plagátoch bude SaS propagovať odvodový bonus, ktorý je súčasťou jej nového programu s víziou do roku 2024. "Menšie podporné kampane plánujeme robiť pravidelne, nie je to reakcia na Smer. Chceme ľuďom ukázať, že sme strana, ktorá prináša riešenia, a nie len kritizuje kauzy," hovorí podpredseda SaS Ľubomír Galko. Kampaňami chcú podľa neho udržať aj presvedčiť voličov, že sú schopní vládnuť aj v prípade predčasných volieb. Zdroj: agentúra Focus, údaje sú v percentách Na víkendovej programovej konferencii líder strany Richard Sulík povedal, že sú pripravení prevziať zodpovednosť za chod krajiny. O turbulentnej jari 2017 hovorili poslanci z SaS už v máji. Odvolávali sa na kuloárne informácie, že premiér Robert Fico sa vzdá svojho kresla. Úrad vlády vtedy odpovedal, že sa nebude zaoberať Sulíkovými snami a výmyslami. Opozícia od volieb zvoláva tlačové besedy, kde komentuje kroky vlády, no jej vlastný program zostával doteraz v úzadí. „Môže sa zdať, že nás menej počuť, ale priestor v opozícii využívame aj na určitú konsolidáciu, meníme a dopĺňame okresných a regionálnych predsedov,“ hovorí Galko. Po výmene Martina Poliačika, ktorý zodpovedal za oblasť školstva, sa v SaS zmenia aj ďalší dvaja tímlídri. Poslanec Peter Osuský už nechce viesť oblasť zdravotníctva, odísť má aj tímlíder pre pôdohospodárstvo Ján Faltys.   Popri ekonomike dostane v novom programe SaS výrazný priestor aj bezpečnosť. Pred marcovými voľbami z nej Smer urobil hlavnú tému kampane. Údajnú hrozbu teroristických útokov spájal s utečeneckou krízou. „Dopyt po bezpečnosti bude väčší ako ekonomický. Súvisí to s teroristickým hrozbami v Európskej únii, migračnou krízou, so vzťahom USA k NATO,“ hovorí Galko. Na nových bilbordoch SaS sa však téma bezpečnosti neobjaví. Prezident Andrej Kiska povedal, že spájať utečeneckú krízu s teroristickými útokmi, tak ako to robia niektorí politici, prispieva k šíreniu atmosféry strachu. O konzervatívneho voliča chce popri KDH Alojza Hlinu a novej strane Toska trenčianskeho primátora Richarda Rybníčka zabojovať novým programom aj OĽaNO. V hnutí, ktorého dlhoročnou agendou je poukazovať na korupciu, pripravuje skupina poslancov tézy o rodinnej politike. Šéf poslaneckého klubu OĽaNO Richard Vašečka hovorí, že už vytvorili pracovnú skupinu. „Ja sa v nej venujem demografii, nízkej pôrodnosti a starnutiu obyvateľstva,“ vymenúva. Rodinnú politiku malo OĽaNO aj vo volebnom programe, no obmedzilo sa v ňom na stručné tézy. „Vyzerá to síce tak, ako keby sme len reagovali a kritizovali, ale pracujeme aj odborne,“ hovorí Vašečka. SaS a OĽaNO vytvorili krátko po voľbách opozičnú radu, vynechali z nej ďalšie opozičné hnutie Sme rodina podnikateľa Borisa Kollára. Poslanec Gábor Grendel z klubu OĽaNO-Nova povedal, že obe strany to berú aj ako základ spolupráce do župných volieb, kde s Kollárom nebudú zajedno. Kollár potvrdil, že zvažuje kandidatúru na bratislavského župana. Opozičná rada postaví v Bratislavskom kraji vlastného kandidáta Juraja Drobu z SaS.


STĹPČEK PETRA SCHUTZAČo sa dá vyvodiť z Kiskovej pozemkovej kauzy

Kiskov pozemok

Rozhovor s prezidentom

Stĺpček

Dobre si všímajme kanály, cez ktoré komprá chodia.

Z pozemkovej kauzy, ktorú prehnali Novým Časom, sa dá vyvodiť maximálne toľko, že kampaň proti prezidentovi má nabité slabo. Aby z príbehu troch „rýchlych prevodov“ kedysi pred takmer 20 rokmi čosi Kisku kompromitovalo, museli by neznámi dobrodinci dodať aspoň nejaké fakty či indície. Niet ničoho, samá voda. Žaloba, ktorá mala čas 18 rokov a zrazu sa podáva práve teraz, je dosť návodná, aby nám došlo, o čo tu beží. Dalo by sa však aj vyložiť nohy na stôl. Ak majú na Kisku iba takýto Slavkov, respektíve podobné kalibre, tak šliapu vodu naprázdno. Jednak však netušíme, čo držia v zásobníkoch, čo je aj výzva, aby Kiska upokojil národ. Výstražné akurát dosť je však najmä to, ako tvrdo po ňom idú. Za lubom môžu mať aj takú ideu, že v rýchlopaľbe obvinení z čeľade „našli sme ráno na stole“ sa stratí, že sú bez vecného obsahu. Zostanú len pocity, že je to veľa. S návrhármi, ktorí vyzývajú Kisku odstúpiť, sa trhajú vrecia. Dobre si všímajme kanály, cez ktoré komprá chodia, aj tých, ktorí mu dávajú neslušné návrhy.


Trump dovolenkuje v golfovom klube, Putin lovil ryby na Sibíri

WASHINGTON/MOSKVA. Americký prezident Donald Trump začal v piatok 17-dňovú letnú dovolenku v jednom zo svojich golfových letovísk. Trump však podľa vyhlásenia Bieleho domu strávi v súkromnom golfovom klube v Bedminsteri, štát New Jersey, "pracovnú dovolenku". Trump pritom pred dvoma rokmi kritizoval vtedajšieho amerického prezidenta Baracka Obamu za jeho rovnako dlhú pauzu od štátnických povinností. Vo svojej knihe "Mysli ako miliardár" (2004) dokonca spochybnil zmysel dovolenky s tým, že ak si človek prácu nevychutnáva, má nesprávne zamestnanie. Trumpova dočasná neprítomnosť vo Washingtone má aj praktický dôvod - Biely dom totiž čaká plánovaná renovácia 27-ročného vykurovacieho systému, klimatizácie a ventilácie či výmena kobercov a závesov. Zreštaurované bude aj schodisko ústrednej časti budovy, píše spravodajská stanica BBC. Trumpov ruský náprotivok Vladimir Putin má už letnú dovolenku za sebou. V prvých troch augustových dňoch ju podľa hovorcu Kremľa Dmitrija Peskova absolvoval na južnej Sibíri. Ruský prezident strávil voľný čas túrami v lesoch, chytaním rýb na kaskáde horského jazera, ako aj potápaním sa. Putinovi robili na dovolenke spoločnosť minister obrany Sergej Šojgu, hlava Chakaskej republiky Viktor Zimin a hlava Tuvianskej republiky Šolban Kara-ool. "Podnebie je tu drsné, silne kontinentálne. Počas dňa sa dá opaľovať, avšak teplota vzduchu k večeru klesá len na päť stupňov," prízvukoval hovorca. Putin si počas oddychu na Sibíri obliekol aj potápačský oblek s dýchacím prístrojom a vydal sa s harpúnou na podvodný rybolov šťúk.  "Dve hodiny naháňal jednu šťuku. Vôbec ju nemohol trafiť, ale nakoniec ju predsa len dostal," prezradil novinárom prezidentov hovorca Dmitrij Peskov a prisľúbil, že od pondelka budú na internetovej stránke Kremľa dostupné zábery z kamery, pripevnenej na prezidentovej potápačskej maske.


Sedem pravicových strán predstavilo alternatívu pre bratislavský kraj

Kandidátom na predsedu BSK je Juraj Droba (SaS).

BRATISLAVA. Sedem pravicových strán SaS, OĽaNO, NOVA, KDH, SMK, OKS a Zmena zdola ponúka pre voličov v Bratislavskom samosprávnom kraji alternatívu. Strany sa dohodli na spoločnej kandidátke na krajských poslancov a ich cieľom je získať v zastupiteľstve väčšinu, teda najmenej 26 poslancov. Kandidátom na predsedu bratislavského kraja je Juraj Droba (SaS). "Je to silná, veľmi široká alternatíva pre krajské voľby. Týchto sedem strán sa dohodlo na spoločnej poslaneckej kandidátke, ako aj na predvolebnej a povolebnej spolupráci v rámci BSK. Napriek tomu, že medzi stranami sú isté rozdiely, je to dôkaz, že vieme a chceme spolupracovať, lebo nám záleží, aby BSK bol lepšie spravovaný ako doteraz," povedala na tlačovej konferencii v Bratislave podpredsedníčka SaS Jana Kiššová. Sedem strán chce, aby obyvatelia kraja cítili, že žijú v jednom z najbohatších regiónov v EÚ. "Chceme, aby BSK mal modernú víziu, aby nechýbala odvaha realizovať veľké a odvážne projekty. Kraj, to nie sú len cesty a cyklotrasy, ale aj školy, škôlky, nemocnice, divadlá či múzeá. Chceme, aby všetci obyvatelia cítili, že BSK funguje a je spravovaný zodpovedne," avizovala Kiššová. Podľa Eduarda Hegera (OĽaNO-NOVA) je dohoda medzi týmito stranami príkladom, že slušné demokratické sily sa neštiepia. "Spojili sme sily. Je to dôkaz, že zvíťazil spoločný záujem nad individuálnym. Bratislavský kraj bude príkladom, ako robiť slušnú politiku v prospech občanov," deklaroval. Gyula Bárdos z SMK je rád, že sa pridala aj jeho strana. "Som presvedčený, že súčasná zostava je ideálna pre všetkých občanov BSK. Urobíme všetko pre to, aby sme boli víťazmi tohto súboja," uistil. Potrebu spolupráce demokratických politických síl od stredu doprava si uvedomuje aj Ondrej Dostál z OKS. "Som rád, že takáto spolupráca sa kreuje. Verím, že bude úspešná," povedal. Podľa kandidáta na predsedu Juraja Drobu sedem strán ukazuje voličom na celom Slovensku, že keď ide do tuhého, pravica sa vie dohodnúť. "Som hrdý na širokú koalíciu, ktorá má čisté záujmy. Chcem, aby BSK bol moderný región v rámci EÚ. Ľudia potrebujú vedieť, na čo im kraj slúži a aký veľký má dopad na ich životy," myslí si. Droba je presvedčený, že silným predsedom kraja môže byť len ten, kto dokáže ľudí spájať a len ten, kto má za sebou silný tím poslancov. "Som presvedčený, že každý jeden člen tejto koalície dodá do volieb len tých najsilnejších kandidátov. A tak, ako ja urobím všetko pre to, aby som sa stal predsedom BSK, verím, že oni urobia všetko pre to, aby sme v krajskom zastupiteľstve získali jednoznačnú väčšinu," podotkol Droba. Zároveň upozornil, že krajské voľby tradične sprevádza nízka účasť, preto sa bude rátať každý hlas. "Reálne asi 110-hlasov hlasov bude v kraji rozdaných a tie sa rozdelia medzi v súčasnosti ôsmich kandidátov. Reálne teda o kandidátoch budú rozhodovať stovky, možno tisícky hlasov," upozornil. Droba chce svoj program aj tím 50 kandidátov na poslancov, predstaviť neskôr. "Ale poviem, že kraj nechcem určite riadiť ideologicky. Kraj nie je pravicový ani ľavicový a ani konzervatívny či liberálny. Budem pozerať na záujmy občanov," dodal.


Úsek diaľnice v Kalifornii pomenujú po Barackovi Obamovi

Úsek diaľnice číslo 134 sa tiahne od losangeleskej štvrte Eagle Rock cez mestá Glendale a Pasadena.

SACRAMENTO. Časť kalifornskej diaľnice bude niesť meno bývalého prezidenta USA Baracka Obamu. Návrh, ktorý schválili v utorok tamojší poslanci, nevyžaduje podpis guvernéra. Úsek diaľnice číslo 134, ktorý sa tiahne od losangeleskej štvrte Eagle Rock cez mestá Glendale a Pasadena sa bude volať Diaľnica prezidenta Baracka H. Obamu (v origináli President Barack H. Obama Highway).Demokratický senátor Anthony Portantino objasnil, že Obama cestoval po tejto trase počas dvojročného štúdia na Occidental College, odkiaľ odišiel na newyorskú Columbia University.


Lídri západného Balkánu prijali plán na prehĺbenie hospodárskej spolupráce

DRAČ. Predsedovia vlád štátov západného Balkánu uzavreli dnes v albánskom meste Drač dohodu o pláne na prehĺbenie regionálnej hospodárskej spolupráce ako súčasť prístupového procesu do Európskej únie. Informovala o tom agentúra AP. Albánsky premiér Edi Rama prijal kolegov zo Srbska, Kosova, Bosny a Hercegoviny, Macedónska a Čiernej Hory v prístavnom meste Drač na pobreží Jadranského mora. Stretnutie vo vládnom plážovom stredisku sprevádzali mimoriadne bezpečnostné opatrenia. Na zemi kontrolovali situáciu príslušníci polície a národnej gardy, z mora dohliadala na politikov bojová loď námorníctva. Premiéri uzavreli dohodu zostavenú zo 115 bodov. Nový plán pomôže v tomto regióne vytvoriť "zásadnú zmenu pohybu tovarov, služieb, kapitálu a kvalifikovaných pracovníkov tak, aby sa región stal atraktívnejším pre investície, pružnejší v obchodnej výmene a urýchlil svoj hospodársky rast a blahobyt na ceste do EÚ". Stretnutie sa konalo za účasti eurokomisára pre politiku susedstva a rokovania o rozšírení Johannesa Hahna, podľa ktorého účastníci okrem iného diskutovali o možnostiach implementácie spomenutých 115 bodov.


Detva skompletizovala zoznam štvrťfinalistov play-off, čaká ju Banská Bystrica

Hokejisti Detvy zvíťazili nad Novými Zámkami.

DETVA 5. marca (SITA) - Hokejisti Detvy zvíťazili v utorňajšom štvrtom zápase predkola play-off najvyššej slovenskej súťaže nad Novými Zámkami 2:1. Zverenci trénera Josefa Tureka si tak zaistili postup do štvrťfinále play-off, v ktorom budú čeliť víťazovi základnej časti a úradujúcemu majstrovi z Banskej Bystrice. Nové Zámky mali utorňajší duel dobre rozohraný, keďže po dvoch tretinách viedli najtesnejším rozdielom. V 33. min otvoril skóre Tomáš Pospíšil, v presilovej hre ťažil z presnej krížnej prihrávky Adama Zbořila. Do tretej tretiny však vstúpili oveľa aktívnejšie hráči Detvy a odmenou im bol vyrovnávajú gól českého útočníka Zdeňka Krála. Rozhodujúci moment celej série sa zrodil v 51. min, keď presilovku využil Michal Murček. Hostia v nervóznom závere stretnutia zatlačili súpera, ale brankár Roman Petrík niekoľkými dobrými zákrokmi podržal svoj tím. Detva napokon udržala tesný náskok a prvýkrát v klubovej histórii postúpila medzi osem najlepších tímov najvyššej súťaže. Tipsport liga 2018/2019 - predkolo play-off - štvrtý zápas - utorok: Konečný výsledok série 3:1, Detva postúpila do štvrťfinále play-off Góly: 45. Král (Tibenský), 51. Murček (Martin Chovan, Puliš) - 33. T. Pospíšil (Zbořil, Ordzovenský) Vylúčenia: 6:6 na 2 min, navyše T. Pospíšil 10 min za napadnutie hlavy a krku, Bajtek (obaja Nové Zámky) 10 min za nešportové správanie sa, presilovky 1:1, oslabenia 0:0, rozhodovali: Goga, Stano - Jobbágy, Frimmel, 911 divákov Detva: R. Petrík - Betker, Martin Chovan, Sládok, Golian, Kuklev, F. Fekiač, D. Jendroľ, Gachulinec - Puliš, Murček, Ščurko - J. Žilka, V. Fekiač, Hodgson - Tibenský, McLean, Král - T. Török, Matúš Chovan, Martin Ďaloga Nové Zámky: Kristín - Andersons, Kudla, Hain, Zaťko, Ordzovenský, Hatala, Dundáček, M. Novák - Bajtek, Urban, Štrauch - Rogoň, Zbořil, Jakúbek - T. Pospíšil, Hruška, E. Šimun - Ondrušek, B. Fábry, Nejezchleb  Josef Turek, tréner Detvy: "Vedeli sme, že to dnes bude hlavne po psychickej stránke ťažký zápas, čo sa aj ukázalo. Po dvoch tretinách sme prehrávali 0:1. V poslednej tretine sme to otočili, mali sme aj šťastie, išli sme ako buldoci, ako sa hovorí na krv. Výborne nás podržal pri veľkých gólových šanciach Roman Petrík v bránke, to je vždy dôležité. Som rád, že sme zvládli power play súpera, bolo to veľmi náročné, pretože sme veľmi vyťažovali hráčov v celej sérii. Myslím, že sme postúpili zaslúžene, pretože sme dokázali zdolať trikrát po sebe tak silného súpera ako sú Zámky." Milan Jančuška, tréner HC Nové Zámky: "Hrali sme veľmi dobre, viedli sme 1:0 po dvoch tretinách, chcelo to dať ešte jeden gól. Samozrejme, potom po tlaku súpera a po našich chybičkách sme inkasovali, či už gól na 1:1 alebo v oslabovke na 2:1 a Detva to svojím chcením a srdiečkom ubránila a zvíťazila. V dnešnom zápase nemôžem uprieť snahu chalanov, ale bolo sa treba presadiť trošku viac. Máme dostatok kvalitných hráčov, ktorí to mali urobiť. Bohužiaľ, jeden gól je veľmi málo na to, aby sme uspeli a v podstate sme si to prehrali doma. Druhý alebo tretí zápase, tam mi chýbalo všetko a treba povedať, že zo strany Detvy tam bolo viac chcenia a srdiečka. Musím pogratulovať Detve a popriať im všetko dobré v play off."


V Budapešti opäť protestovali tisíce ľudí proti Orbánovej vláde

BUDAPEŠŤ. Tisíce Maďarov vyšli v nedeľu do ulíc Budapešti, aby opäť protestovali proti krokom vlády premiéra Viktora Orbána. Účastníci najnovšej demonštrácie sa zhromaždili na Nábreží Technickej univerzity. V rukách niesli maďarské štátne vlajky a vlajky EÚ. Dav sa potom vydal na Kossuthovo námestie k parlamentu, pričom ho sprevádzalo mnoho policajtov. Demonštráciu pod heslom "Nebojíme sa vlády!" zorganizovali skupiny, ktoré zmobilizovali desiatky tisíc ľudí aj v apríli. Podporu Stredoeurópskej univerzite (CEU) v Budapešti vyjadrilo 9. apríla až 80-tisíc demonštrantov. Medzi dôvodmi rastúcej nespokojnosti v Maďarsku je pripravovaná novela zákona o občianskych organizáciách, novela vysokoškolského zákona namierená proti CEU, ale aj obmedzovanie slobôd, korupcia, rast vplyvu Ruska a propaganda Orbánovej vlády. Organizátori na dnešnom zhromaždení vláde odkázali: "Stačilo! CEU musí zostať v Budapešti, občianske organizácie v Maďarsku a Maďarsko v Európskej únii!"


Rozvojová banka chce preinvestovať na Slovensku 800 miliónov eur

Banka preinvestuje na Slovensku ďalšie milióny.

BRATISLAVA. Rozvojová banka Rady Európy (CEB) preinvestuje na Slovensku ďalších 800 miliónov eur. Informoval o tom vo štvrtok na tlačovej konferencii v Bratislave guvernér CEB Rolf Wenzel a podpredseda vlády a minister financií SR Peter Kažimír (Smer). CEB plánuje podporiť Slovensko v oblasti investícií do sociálnych programov. Ide o oblasti zdravotníctva, vzdelávania, administratívy, súdnej a väzenskej infraštruktúry, verejnej infraštruktúry a regionálneho rozvoja a tvorby a zachovania pracovných miest prostredníctvom financovania malých a stredných podnikov. Kažimír predpokladá, že banka bude spolupracovať aj so slovenským investičným holdingom na financovaní sociálnych podnikov a budú pokračovať v spolupráci v oblasti sociálnej ekonomiky. "Je tu možnosť účasti na spolufinancovaní pri výstavbe väznice v Rimavskej Sobote - Sabovej," priblížil minister s tým, že ide o projekt, ktorý bol schválený formou verejno-súkromného partnerstva (PPP). "Odhad objemu kapitálových výdavkov je 58 miliónov eur, celkový projekt by mohol byť zarámcovaný do objemu asi 70 miliónov eur," dodal. Minister financií skonštatoval, že je tu aj možnosť kofinancovania projektov, ktoré realizuje Ministerstvo životného prostredia (MŽP) SR. Výročné zasadnutie banky v súčasných dňoch prebieha v Bratislave. "Zajtra (15. 6.) by mala administratívna rada Rozvojovej banky rozhodovať o možnom úvere pre Bratislavskú vodárenskú spoločnosť v objeme 50 miliónov eur," uviedol Kažimír. Zároveň pripomenul, že banka preinvestovala peniaze aj pri rekonštrukcii Starého mosta v Bratislave a podieľala sa napríklad aj na spolufinancovaní Štátneho fondu rozvoja bývania v oblasti bytovej výstavby či sociálneho bývania. Úrokové sadzby podľa Wenzela do veľkej miery závisia od typu projektu. "Naše finančné sadzby sú určite lepšie ako tie, ktoré dostanete od komerčnej veľkej banky," uistil. Kažimír doplnil, že z hľadiska ceny peňazí je banka schopná konkurovať aj Európskej investičnej banke alebo ďalším komerčným inštitúciám.


Európske letiská chcú byť do roku 2050 uhlíkovo neutrálne

Uvedenie tejto stratégie dáva európske letiská do súladu s Parížskou klimatickou dohodou.

LIMASSOL. Asociácia zastupujúca letiská v 45 európskych krajinách uviedla, že jej nová stratégia udržateľnosti sa snaží dosiahnuť, aby európske letiská boli do roku 2050 uhlíkovo neutrálne. Odchádzajúci šéf európskej sekcie Medzinárodnej rady letísk Michael Kerkloh na stretnutí 300 predstaviteľov leteckej dopravy v Limassole na Cypre povedal, že stredajšie uvedenie tejto stratégie dáva európske letiská do súladu s Parížskou klimatickou dohodou. Zámer, aby európske letiská boli uhlíkovo neutrálne, sa však netýka emisií lietadiel. Kerkloh uviedol, že 140 letísk prevádzkovaných 40 členmi jeho organizácie sa individuálne zaviazalo, že znížia emisie uhlíka na nulu a tri švédske letiská to už dosiahli. Je to "absolútne nevyhnuté" pre všetky odvetvia, dodal.


Irán na výročie revolúcie predstavil novú riadenú strelu

TEHERÁN, DUBAJ. Irán predstavil v sobotu novú strelu s plochou dráhou letu, ktorá má dolet 1300 kilometrov, oznámila štátna televízia. Správa prišla v čase, keď krajina ukazuje svoje úspechy počas osláv 40. výročia islamskej revolúcie z roku 1979, informuje agentúra Reuters. "Táto strela potrebuje veľmi krátky čas na to, aby bola pripravená na použitie, a môže letieť v malej výške," povedal iránsky minister obrany Amír Hátamí. Dodal, že nová raketa zem-zem nazvaná Havíze patrí do skupiny riadených striel Súmár, po prvý raz predvedených v roku 2015. Západní experti uvádzajú, že Irán často zveličuje svoj zbrojný potenciál, hoci obavy vyvolávajú jeho balistické strely dlhého doletu. Irán v polovici januára oznámil, že jeho pokus vypustiť satelit na obežnú dráhu nebol úspešný. Teherán pritom ignoroval varovania USA, aby nepodnikal takéto aktivity, pretože tým poruší rezolúciu Bezpečnostnej rady OSN týkajúcu sa technológie balistických striel. Spojené štáty sa obávajú, že takáto technológia využívaná pri doprave satelitov na obežnú dráhu by mohla byť použitá aj na odpaľovanie jadrových hlavíc.


Top desať správ na najväčšom spravodajskom webe o Slovensku v angličtine.

1. Slovensko bude mať opäť nové spojenia s Európou. Ako často sa bude lietať do Británie a Gruzínska? Bratislava will get new routes to London and Tbilisi 2. Po novembri 2004 už Tatry nikdy neostali rovnaké. Pripomeňte si ničivú víchricu cez fotografie: The day that changed the Tatra mountains for good 3. Získa film Čiara Oskara? Slovak movie The Line got main prize at Arras festival  4. Ak ste v Bratislave, tieto akcie stoja zato: Top 10 events in Bratislava  5. Príliš veľa šedej? Ohodnoťte oblečenie slovenskej olympijskej výpravy sami: Fifty Shades of Grey: Slovakia's Olympic outfits will not stray from tradition  6. Stávame sa opusteným ostrovom v mori plnom čudných vládnych režimov: Why Slovaks should start fearing the Czechs 7. Čo všetko odhalili vykopávky na území, kde by už v budúcom roku mala plne fungovať nová automobilka? Archaeologists theorize found body is shaman 8. Takto si „chránime“ naše lesy: Ecocide! How Slovakia destroys its national parks 9. Svoj boj o prvú európsku agentúru na svojom území sme prehrali. Čo nám uškodilo? EMA will go to Amsterdam, not Bratislava 10. Holanďan žijúci u nás: Nastal čas, aby Slovensko zažiarilo! Slovakia’s time to shine is now  Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


VIDEO: Pozrite si zostrih etapy, v ktorej Sagan získal zelený dres

Sagan v zelenom

Online prenos

Profil etapy

Fotogaléria

Video

Video zachytáva sumár 3. etapy Tour de France 2019.

BINCHE. Francúzsky pretekár zo stajne Deceuninck-Quick Step Julien Alaphilippe sa stal v pondelok víťazom 3. etapy cyklistických pretekov Tour de France 2019. Alaphilippe dokázal uspieť vďaka úniku, do ktorého sa dostal v posledných kilometroch etapy. Tá merala 215 kilometrov a cyklisti počas nej prekonali niekoľko stúpaní. Slovenský cyklista Peter Sagan z tímu Bora-Hansgrohe prišiel do cieľa na piatom mieste a získal zelený dres pre priebežného lídra bodovacej súťaže.


Voľby v Meklenbursku-Predpomoransku vyhrala SPD, pravicoví populisti sú druhí

Kresťanskodemokratická únia Angely Merkelovej, sa prepadla až za pravicovo-populistickú Alternatívu pre Nemecko.

SCHWERIN. Víťazom dnešných volieb v nemeckej spolkovej krajine Meklenbursko-Predpomoransko sa podľa očakávania stali napriek stratám sociálni demokrati (SPD). Ich koaličný partner, Kresťanskodemokratická únia (CDU) kancelárky Angely Merkelovej, sa prepadla až za extrémistickú a pravicovo-populistickú Alternatívu pre Nemecko (AfD), informovali verejnoprávne televízie ARD a ZDF. AfD, ktorá vznikla iba pred troma rokmi, sa tak po dnešku dostala už do parlamentu deviatej nemeckej spolkovej krajiny. Podľa prognóz získala SPD 30,2-30,3 percenta hlasov. Je to síce menej ako v roku 2011 (35,6 percenta), zároveň však viac ako predpovedali všetky prieskumy. CDU dalo svoj hlas 19,3-19,8 percenta voličov (2011: 23 percent). Doterajšia koalícia SPD a CDU však bude môcť pokračovať, keďže v 71-miestnom krajinskom sneme (Landtag) obsadí 40 kresiel (25+15). Povolebnou alternatívou môže byť aj koalícia SPD, zelených a strany Ľavica. AfD nechce za koaličného partnera nijaká zo spomínaných strán. Výsledok CDU je každopádne ranou pre Merkelovú, ktorá má v Meklenbursku-Predpomoransku svoj volebný obvod. Extrémistická AfD dostala hneď v prvých voľbách 21,1-21,4 percenta hlasov, čo jej zabezpečilo 17 mandátov. Strana Ľavica získala okolo 12,5 percenta hlasov (18,4) a desať mandátov, zelení majú zatiaľ okolo päť percent (8,6), čo je hranica pre vstup do parlamentu. V krajinskom parlamente nebudú krajne pravicová Národnodemokratická strana Nemecka (NPD) ani Slobodná demokratická strana (FDP). Účasť voličov dosiahla okolo 60,5 percenta a bola o výrazne vyššia ako v roku 2011 (51,5). Podľa predsedníčky AfD Frauke Petryovej je za úspechom jej strany to, že občania Meklenburska-Predpomoranska už neveria tradičným stranám.  Nemecký politológ Karl-Rudolf Korte si myslí, že z volieb v Meklenbursku-Predpomoransku by sa mohli strany v iných spolkových krajinách poučiť.  Predvolebnú kampaň poznamenala predovšetkým problematika utečencov, hoci počet novo prichádzajúcich žiadateľov o azyl v Nemecku tento rok v porovnaní s vlaňajšom prudko klesol a v Meklenbursku-Predpomoransku ich je len niekoľko tisíc. Iba dva týždne po Meklenbursku-Predpomoransku sa uskutočnia parlamentné voľby aj v hlavnom meste Berlín. Obe hlasovania sú považované za test pred budúcoročnými februárovými voľbami spolkového prezidenta a septembrovými voľbami nového Spolkového snemu (Bundestag).


Babiš v Prahe rokoval s mjanmarskou líderkou Su Ťij

Su Ťij na domácej i medzinárodnej scéne kritizujú za váhavý postoj, ktorý zaujala k operácii mjanmarskej armády namierenej proti Rohingom.

PRAHA. Mjanmarská líderka Aun Schan Su Ťij, bývalá disidentka a laureátka Nobelovej ceny mieru, rokovala v pondelok v rámci svojej návštevy Prahy s českým premiérom Andrejom Babišom. Informoval o tom web spravodajskej televíznej stanice ČT24. Babiš ocenil Su Ťij za jej úsilie o demokratizáciu Mjanmarska. Krajina podľa neho urobila "obrovský kus práce" aj v oblasti ochrany ľudských práv. Lídri sa stretli na pôde Strakovej akadémie a hovorili o vzájomných vzťahoch, hospodárskej, vzdelávacej a kultúrnej spolupráci. Dotkli sa však aj otázky ľudských práv. Babiš na úvod zdôraznil, že išlo o prvé stretnutie na úrovni predsedov vlád oboch krajín od vzniku samostatnej Českej republiky. Premiér ocenil, že sa Su Ťij "zasadila za potrebné demokratické zmeny a Mjanmarsko sa tak mohlo po rokoch otvoriť svetu". Pokiaľ ide o tému ľudských práv, Babiš zdôraznil, že Česko sa usiluje o ich ochranu, rovnako ako o vládu práva. "Mjanmarsko má za sebou komplikovanú minulosť, dnes je krajina sužovaná vnútornými konfliktami. Sami vieme, ako je transformačný proces dlhý," podotkol Babiš. "Mjanmarsko urobilo v oblasti demokracie a ľudských práv obrovský kus práce," dodal český premiér Babiš. Su Ťij na domácej i medzinárodnej scéne kritizujú za váhavý postoj, ktorý zaujala k operácii mjanmarskej armády namierenej proti príslušníkom tamojšej moslimskej rohinskej menšiny. V dôsledku prenasledovania ušli do susedného Bangladéša státisíce Rohingov. Su Ťij má v rámci pražského programu okrem stretnutia s Babišom naplánovanú ešte prednášku na Karlovej univerzite. Hovoriť by tam mala o histórii Mjanmarska a o prechode krajiny od vojenského režimu k demokratickému zriadeniu. V utorok absolvuje pracovné raňajky s ministrom zahraničných vecí Tomášom Petříčkom. Popoludní ju prijme český prezident Miloš Zeman. Zúčastniť by sa mala aj na otvorení mjanmarského rezidenčného veľvyslanectva v Prahe. Babiš v tejto súvislosti ocenil, že Mjanmarsko bude mať po 26 rokoch svoje veľvyslanectvo v Prahe, čo podľa neho pomôže k rozvoju spolupráce. Mjanmarská politička bola v Česku v roku 2013 ako hostka na konferencii Forum 2000, ktorá je napojená na odkaz niekdajšieho prezidenta Václava Havla. Práve na Havlov návrh Su Ťij v roku 1991 získala Nobelovu cenu mieru, doplnila ČT24. V dôsledku svojho váhavého postoja k čistkám Rohingov sa Su Ťij - dovtedajší symbol boja za ľudské práva - stala terčom kritiky a prišla o mnoho medzinárodných uznaní.


Venezuela prehodnotí svoje vzťahy s krajinami EÚ, ktoré podporili Guaidóa

Viaceré európske krajiny v pondelok uznali Guaidóa za dočasného prezidenta Venezuely.

CARACAS. Venezuela v pondelok oznámila, že prehodnotí svoje vzťahy s 12 členskými štátmi EÚ, ktoré dosiaľ uznali lídra venezuelskej opozície Juana Guaidóa za dočasného prezidenta krajiny. Tieto štáty zároveň venezuelské ministerstvo zahraničných vecí obvinilo z podpory údajne chystaného štátneho prevratu, informovala agentúra AFP. Venezuelský rezort diplomacie vo vyhlásení uviedol, že Caracas "plne preverí svoje bilaterálne vzťahy s týmito vládami odteraz až dovtedy, kým nedôjde k stiahnutiu tejto podpory plánov na prevrat". Niekoľko krajín EÚ koncom januára Madura varovalo, že ak do ôsmich dní neoznámi termín novej voľby hlavy štátu, uznajú lídra opozície a predsedu venezuelského parlamentu Juana Guaidóa za dočasného prezidenta. Stanovené ultimátum vypršalo v nedeľu, pričom Maduro výzvu na nové voľby odmietol. Viaceré európske krajiny následne v pondelok uznali Guaidóa za dočasného prezidenta Venezuely a vyzvali ho, aby vypísal nové prezidentské voľby. Doposiaľ tak spravili členské štáty EÚ ako Francúzsko, Španielsko, Švédsko, Británia, Nemecko, Dánsko, Holandsko, Rakúsko, Česká republika, Fínsko, Luxembursko a Poľsko. Okrem nich Guaidóa podporili tiež pobaltské krajiny Litva a Lotyšsko a tiež Gruzínsko, informuje AFP. Maduro v pondelok v reakcii zopakoval, že odmieta ultimáta stanovené akoukoľvek krajinou. V prejave, ktorý odvysielala štátna televízia, zároveň odmietol Spojenými štátmi sprostredkovanú humanitárnu pomoc v podobe dodávok potravín a liekov. Povedal pritom, že Venezuela nie je krajinou žobrákov. V rozhovore pre taliansku televíziu SKY TG24 zase oznámil, že napísal pápežovi Františkovi list, v ktorom ho požiadal, aby mu pomohol v dialógu s opozíciou, a dúfa v kladnú odpoveď. Guaidó medzičasom na Twitteri vyjadril vďačnosť lídrom EÚ, ktorí ho podľa jeho slov podporili v boji za slobodu Venezuely.


Súd v Čile nariadil cirkvi odškodniť obete sexuálneho obťažovania

Obete podali žalobu na katolícku cirkev pre utajovanie zneužívania.

SANTIAGO. Súd v čilskej metropole Santiago nariadil v stredu rímskokatolíckej cirkvi vyplatiť obetiam sexuálneho zneužívania zo strany bývalého kňaza Fernanda Karadimu odškodné v prepočte približne 391-tisíc eur, informovala agentúra AFP. Obete - Juan Carlos Cruz, José Andrés Murillo a James Hamilton - podali žalobu na katolícku cirkev za to, že Karadimovo sexuálne zneužívanie roky utajovala. Každý z nich má podľa rozhodnutia súdu dostať približne 129 700 eur. Bývalého kňaza uznal Vatikán v roku 2011 za vinného z desaťročia trvajúceho zneužívania desiatok detí a odsúdil ho na to, aby zvyšok života strávil v "pokání a modlitbe". Pápež František Karadimu v septembri minulého roka zbavil úradu.


Liverpool zvíťazil nad Tottenhamom, Chelsea otočila v závere

LONDÝN. Futbalisti Liverpoolu v nedeľňajšom šlágri 32. kola najvyššej anglickej futbalovej súťaže Premier League zvíťazili nad Tottenhamom Hostpur 2:1. Domáci sa ujali vedenia v 16. min, keď krútený center Andrewa Robertsona do priestoru bránky hlavou usmernil Roberto Firmino. Hosťom sa síce v 70. min podarilo vyrovnať gólom z kopačky Lucasa Mouru, vlastný gól Tobyho Alderweirelda však posunul Liverpool späť na čelo tabuľky. Liverpool má pred Manchesterom City naďalej dvojbodový náskok, futbalisti City však majú zápas k dobru. Na treťom mieste je Tottenham s odstupom 18 bodov. Futbalisti londýnskej Chelsea v nedeľňajšom dramatickom stretnutí 32. kola najvyššej anglickej futbalovej súťaže Premier League zvíťazili na ihrisku nováčika z Cardiffu 2:1. Po bezgólovom prvom polčase sa vedenia ujali domáci, v šestnástke sa presadil Víctor Camarasa. Hostia udreli až v 84. min, skóroval César Azpilicueta. Triumf Chelsea zabezpečil v nadstavenom čase Ruben Loftus-Cheek. Cardiff - FC Chelsea 1:2 (0:0) Góly: 46. Camarasa - 84. Azpilicueta, 90.+ Loftus-Cheek FC Liverpool - Tottenham 2:1 (1:0) Góly: 16. Firmino, 90. Alderweireld (vlastný) - 70. Lucas Moura


Miniter Gajdoš sa dohodol s Maďarmi na spoločných cvičeniach

BUDAPEŠŤ. Na spoločnom cvičení slovenských a maďarských vojakov sa vo štvrtok v Budapešti dohodol minister obrany SR Peter Gajdoš so svojím maďarským rezortným partnerom Istvánom Simicskóom, informovala agentúra MTI. Po schôdzke Simicskó pre MTI zdôraznil, že maďarsko-slovenské vzťahy sú v súčasnom období historicky najlepšie, pričom aj vojenská spolupráca je mimoriadne dobrá. Ministri na rokovaní vyjadrili odhodlanosť na ďalšie prehlbovanie spolupráce v rámci Vyšehradskej štvorky (V4). Gajdoš ocenil maďarskú účasť v boji proti teroristickej organizácii Islamský štát (IS) a dodal, že aj Slovensko plánuje podporiť medzinárodnú koalíciu - napríklad výcvikom. Šéfovia rezortov obrany ďalej prerokovali otázky bezpečnostnej politiky, spolupráce v zoskupení V4 a ilegálnej migrácie, ale zhodnotili aj vojenské vzťahy Slovenska a Maďarska.


Kto napadne Poľsko, napadne podľa Orbána celú strednú Európu

Bez silného Poľska totiž nebude silná stredná Európa, tvrdí predseda maďarskej vlády.

BUDAPEŠŤ. Maďarský premiér Viktor Orbán kritizoval v piatok právne konanie Európskej komisie voči Poľsku, ktoré by mohlo viesť k sankciám voči Varšave pre ohrozenie základných hodnôt Európskej únie. Maďarsko podľa Orbána vníma silné Poľsko ako zásadnú súčasť stredoeurópskeho zoskupenia v rámci Únie, a preto bude blokovať akékoľvek kroky, ktoré by viedli k pozastaveniu hlasovacích práv Varšavy v Rade EÚ. "Kto napadne Poľsko, napadne celú strednú Európu," vyhlásil Orbán vo svojom pravidelnom piatkovom rozhovore pre verejnoprávny rozhlas Kossuth Rádió. Jeho vyjadrenia priniesli agentúry DPA a Reuters. Solidarita s Poľskom je aj v záujme maďarského ľudu, zdôraznil Orbán, podľa ktorého je konanie EK voči Poľsku "nedôstojné a nespravodlivé". Bez silného Poľska totiž nebude silná stredná Európa. Brusel neberie ohľad na obavy stredoeurópskych štátov a "považuje za problém len to, čo je problémom pre západné štáty", tvrdí predseda maďarskej vlády. Ide o vôbec prvé právne konanie podľa článku 7 Zmluvy o EÚ v histórii Únie. Dôvodom jeho aktivácie zo strany EK sú reformy justície realizované poľskou vládnou stranou, ktoré z pohľadu komisie ohrozujú zásady právneho štátu a deľbu moci v krajine. Budapešť už v stredu krátko po rozhodnutí EK avizovala, že bude v Rade EÚ akékoľvek snahy o sankcionovanie Poľska vetovať.


Vo väznici v Macedónsku napadli exministrov, šéfa zariadenia prepustili

Jeden z bývalých ministrov drží na protest proti útoku hladovku.

SKOPJE. Šéfa hlavnej väznice v Severnom Macedónsku prepustili po tom, čo tam väzni napadli dvoch bývalých ministrov, ktorí vo väzbe čakajú na súdny proces. Premiér Zoran Zajev si vyžiadal rezignáciu Gjoka Kotevského v piatok - deň po útoku, pri ktorom sa jeden z napadnutých zranil. Ministri práce a výstavby z bývalej konzervatívnej vlády z rokov 2006 - 2016 sú v dočasnej 30-dňovej väzbe v súvislosti s násilnými nepokojmi v parlamente v roku 2017. Exministri nastúpili do väzby v zariadení v Skopje v stredu. Ďalší väzni ich na dvore väzenia zbili vo štvrtok večer. Oboch politikov presunuli do viac zabezpečenej časti väznice. Zranený exminister začal na protest proti útoku hladovku.


Nemecká vláda odmieta zavedenie Trumpových sankčných ciel

BERLÍN. Nemecká spolková vláda označila zavedenie sankčných ciel na dovoz ocele a hliníka do Spojených štátov prezidentom Donaldom Trumpom vo štvrtok (8.3.) za protiprávne. Konštatovala, že tento krok odôvodňovaný ako nevyhnutný pre americkú národnú bezpečnosť nemá s ňou nič spoločné. Zástupca hovorcu nemeckej vlády Georg Streiter v piatok v Berlíne povedal, že sankčné clá slúžia len hospodárskym záujmom USA. Sú v rozpore s právom Svetovej obchodnej organizácie (WTO) a Európska únia nájde na ne primeranú odpovedať. Eskalácia prijímania ďalších prekážok vo vzájomnom obchode môže podľa neho všetkých len poškodiť. Streiter pripomenul, že v sobotu (10. 3.) by sa malo uskutočniť plánované stretnutie komisárky EÚ pre obchod Cecilie Malmströmovej s americkým obchodným splnomocnencom Robertom Lightizerom. Trump odôvodnil rozhodnutie zaviesť clá ešte aj tým, že potrebuje peniaze na financovanie NATO. Obchod a obrana podľa spolkovej vlády vôbec nesúvisia. Oblasti sú úplne autonómne. Americký prezident v súvislosti s podpisom rozhodnutia o zavedení ciel vytkol nemeckej vláde, že vydáva na obranu veľmi málo.